text: 13 Apo wakafumanga mu tempile, yumoza wa ŵasambiri ŵake wakati kwa iyo: “Msambizgi, wonani malibwe agha na nyumba izi!”+2 Ndipouli, Yesu wakati kwa iyo: “Kasi ukuziwona nyumba zikuru izi? Pano pazamuŵavya libwe ilo lizamulekeka pachanya pa linyake, ghose ghazamuwiskikira pasi.”+3 Apo wakakhala pa Phiri la Maolive mwakuthyana na tempile, Petrosi, Yakobe, Yohane, na Andireya ŵakamufumba kumphepete, ŵakati:4 “Mutiphalire, vinthu ivi vizamuŵako pawuli, ndipo ntchivichi chizamuŵa chimanyikwiro cha umaliro wa vinthu vyose ivi?”+5 Ntheura Yesu wakamba kuŵaphalira kuti: “Chenjerani kuti paŵavye munthu wamupuluskani.+6 Ŵanandi ŵazamwiza mu zina lane na kuyowoya kuti, ‘Khristu ndine,’ ndipo ŵazamupuluska ŵanandi.7 Nakuti para mukupulika vya zinkhondo na malumbiri gha zinkhondo, kopa chara. Vinthu ivi vikwenera kuchitika, kweni umaliro uchali undize.+8 “Pakuti mtundu uzamuwukirana na mtundu unyake, ufumu na ufumu unyake.+ Kuzamuŵa vindindindi mu malo na malo. Kuzamuŵaso njara.+ Ivi nkhwamba kwa masuzgo, nga ni vyakuŵinya vya pa nyengo ya kubaba.+9 “Kweni imwe, muchenjere. Ŵanthu ŵazamumupelekani ku makhoti,+ ndipo muzamutimbika mu masunagoge+ na kwimikika panthazi pa ŵakazembe na mathemba chifukwa cha ine, kuti uŵe ukaboni kwa iwo.+10 Kweniso makani ghawemi ghakwenera kupharazgika dankha mu mitundu yose.+11 Kweni para ŵakumutorani na kukamupelekani, kwenjerwa chara na icho mwamuyowoya. Kweni mukayowoye icho chapika kwa imwe mu ora ilo, pakuti ndimwe chara mwamuyowoya, kweni mzimu utuŵa.+12 Ndiposo munthu wazamupeleka mubali wake kuti wakomeke, wiske wazamupeleka mwana, ndipo ŵana ŵazamuwukira ŵapapi na kuŵapeleka kuti ŵakomeke.+13 Ŵanthu wose ŵazamumutinkhani chifukwa cha zina lane.+ Kweni uyo wazizipizgenge* m’paka kuumaliro+ ndiyo wazamuponoskeka.+14 “Ndipouli, para mwawona chinthu chakuseluska icho chikupasura+ chikwimilira apo chikwenera chara (uyo wakuŵazga wamanye), penepapo awo ŵali mu Yudeya ŵambe kuchimbilira ku mapiri.+15 Munthu uyo wali pachanya pa nyumba waleke kukhira na kunjira mu nyumba yake kuti wakatoremo kanthu.16 Ndipo munthu uyo wali ku munda wangaweleranga ku nyumba chara kuti wakatore laya lake lakuwaro.17 Soka ku ŵanakazi ŵanthumbo na awo ŵakonkheska mu mazuŵa agho!+18 Lutilirani kulomba kuti ivi vingazakachitikanga mu nyengo ya chiwuvi chara.19 Pakuti mazuŵa agho ghazamuŵa mazuŵa gha suzgo,+ iyo yindachitikepo kufuma pakwamba pa chilengiwa icho Chiuta wakalenga m’paka nyengo iyo, ndipo yizamuchitikaso chara.+20 Nakuti, Yehova* walekenge kudumulizga mazuŵa agha, mphanyi palije munthu uyo wangakaponoskeka. Kweni chifukwa cha ŵakusoleka awo wasora, wadumulizga mazuŵa.+21 “Usange munyake wakumuphalirani kuti, ‘Wonani, Khristu wali kuno,’ panji kuti ‘Wonani, wali kura,’ mungagomezganga chara.+22 Pakuti ntchimi zitesi na ŵanthu ŵakujichema Khristu ŵazamuwuka+ ndipo ŵazamuchita vimanyikwiro na vyakuzizwiska, mwakuti usange ntchamachitiko ŵapuluske na ŵakusoleka wuwo.23 Kweni imwe, muchenjere.+ Namuphaliliranithu vinthu vyose.24 “Kweni mu mazuŵa agho, pamanyuma pa suzgo iyo, dazi lizamufipiskika, mwezi uzamuleka kupeleka ungweru wake,+25 nyenyezi zizamumbotokanga kufuma kuchanya, ndipo nkhongono zakuchanya zizamusunkhunyika.26 Penepapo ŵazamuwona Mwana wa munthu+ wakwiza mu mabingu pamoza na nkhongono zikuru na uchindami.+27 Wazamutuma ŵangelo kuti ŵawunganye pamoza ŵakusoleka ŵake kufuma ku mphepo zinayi, kufuma ku chigoti cha charu chapasi m’paka ku chigoti cha kuchanya.+28 “Sono sambiraniko ntharika iyi ku khuni la mkuyu: Para minthavi yake yiphya yasunda waka na kufwatura mahamba, mukumanya kuti chifuku* chili pafupi.+29 Mwakuyana waka, namwe para mukuwona vinthu ivi vikuchitika, manyani kuti wali pafupi, wali pa milyango.+30 Nadi nkhumuphalirani kuti muwiro uwu umalenge chara m’paka vinthu vyose ivi vichitike.+31 Kuchanya na charu chapasi vimalenge,+ kweni mazgu ghane ghamalenge chara.+32 “Palije munthu uyo wakumanya vya zuŵa panji ora ilo, nanga mbangelo kuchanya nesi Mwana, kweni Adada pera ndiwo ŵakumanya.+33 Lutilirani kulaŵiska, muŵenge maso,+ pakuti mukumanya chara apo nyengo yakutemeka yizirenge.+34 Vili nga ni munthu uyo wakaluta ku charu chinyake, uyo wakaleka nyumba yake ndipo wakapeleka mazaza ku ŵazga ŵake,+ waliyose mulimo wake, ndipo wakaphalira mulinda wa pa mulyango kuti waŵenge maso.+35 Ntheura muŵenge maso, pakuti mukumanya chara apo mweneko wa nyumba wakwizira,+ kwali mise para kwafipa panji usiku pakati panji para tambala wakulira* panji mulenjilenji,+36 mwakuti para wakwiza mwamabuchi, waleke kumusangani mukugona.+37 Kweni icho nkhuyowoya kwa imwe, nkhuyowoya ku wose: Muŵenge maso.”+


c: text/html

text:
Nkhani Nambara 44: Rahabi Wakabisa Mphaci
Ŵanalume aŵa ŵali mu suzgo. Ŵangacimbira, panji ŵangakomeka. Ni mphaci za Israyeli, ndipo mwanakazi uyo wakuŵawovwira ni Rahabi. Rahabi wakukhala mu nyumba iyo yili mumphepete mwa viliŵa vya msumba wa Yeriko. Tiye tiwone cifukwa ico ŵanalume aŵa ŵaŵira mu suzgo.
Ŵaisrayeli ŵakanozgeka kuti ŵayambuke Mronga wa Yorodani na kunjira mu caru ca Kenani. Kweni pambere ŵandayambuke, Yoswa wakatuma mphaci ziŵiri. Wakaziphalira kuti: ‘Lutani mukawone caru na msumba wa Yeriko.’
Mphaci zati zanjira mu Yeriko, zikiza ku nyumba ya Rahabi. Kweni munthu munyake wakaphalira fumu ya Yeriko kuti: ‘Ŵaisrayeli ŵaŵiri ŵanjira muno usiku kuti ŵazakawone caru.’ Pakupulika ici, fumu yikatuma ŵanthu kwa Rahabi, ŵakamuphalira kuti: ‘Fumiska ŵanalume ŵaŵiri awo ŵali mu nyumba yako!’ Rahabi wakaŵabisa kucanya kwa mtenje wa nyumba yake. Iye wakati: ‘Ŵanalume ŵanyake ŵakiza nadi kwa ine, kweni nkhumanya yayi uko ŵakafumira. Ŵakafuma kwati kwayamba waka kufipa, pambere cipata ca msumba cikaŵa cindajarike. Mungakaŵasanga usange mungaŵacimbilira mwaluŵiro comene!’ Mwantheura ŵanthu ŵara ŵakaŵalondezga.
Ŵati ŵaluta, Rahabi wakaluta mwaluŵiro kucanya kwa mtenje. Wakaphalira mphaci kuti: ‘Nkhumanya kuti Yehova wamupaninge caru ici, tikapulika umo wakawomizgira maji pa Nyanja Yiswesi penepapo mukafumanga mu Egupto, na umo mukakomera mafumu ghaŵiri, Sihoni na Ogi. Nalongora lusungu kwa imwe, mwantheura nkhumuŵeyani kuti namweso muzakanicitire lusungu. Muzakaponoske ŵadada, ŵamama, ŵabali ŵane na ŵadumbu ŵane.’
Mphaci zikalayizga kuti zizamucita ivyo walomba, kweni Rahabi nayoso wakenelanga kucita kanthu kanyake. Mphaci zikamuphalira kuti: ‘Utore cingwe ciswesi ici ucikake pa windo, ndipo uwunganye ŵabali ŵako wose mu nyumba yako. Para ise tizaso kuzakapoka Yeriko, tizamuwona cingwe ici pa windo lako ndipo tizamukomamo munthu cara mu nyumba yako.’ Mphaci zati zawelera kwa Yoswa, zikamuphalira vyose ivyo vikacitika.
Joshua 2:1-24; Ŵahebere 11:31.
Mafumbo
- Kasi Rahabi wakakhalanga nkhu?
- Kasi ŵanalume ŵaŵiri awo ŵali pa cithuzithuzi apa mbanjani, nchifukwa wuli ŵali mu Yeriko?
- Nchivici ico fumu ya Yeriko yikalangura Rahabi kucita, ndipo Rahabi wakazgoraci?
- Ni mwauli umo Rahabi wakawovwilira ŵanalume ŵaŵiri ŵara, ndipo wakalomba vici kwa iwo?
- Kasi mphaci ziŵiri zira zikamulayizgaci Rahabi?
Mafumbo ghanyake
- Ŵazgani Joshua 2:1-24.
Ni mwauli umo layizgo la Yehova ilo lili pa Exodus 23:28 likafiskikira apo Ŵaisrayeli ŵakafika kuti ŵapoke Yeriko? (Josh. 2:9-11)
- Ŵazgani Ŵahebere 11:31.
Ni mwauli umo ivyo Rahabi wakacita vikulongolera kukhumbikwa kwa cipulikano? (Rom. 1:17; Heb. 10:39; Yak. 2:25)
Manyani Vinandi
Rahabi Wakagomezga Yehova
Sambira umo Rahabi, ŵapapi ŵake na ŵabali ŵake ŵakaponera apo msumba wa Yeriko ukaparanyika.

robotstxt: allowed

filter: keep


text:
MUTU 31
Ŵakapulura Tirigu pa Sabata
MATEYU 12:1-8 MARIKO 2:23-28 LUKA 6:1-5
ŴASAMBIRI ŴAKAPULURA MPHONJE ZA TIRIGU PA SABATA
YESU NI “FUMU YA SABATA”
Sono Yesu na ŵasambiri ŵake ŵakalazga kumpoto ku Galileya. Iyi yikaŵa nyengo yakuvuna ndipo mu minda mukaŵa tirigu. Pakuti ŵasambiri ŵakaŵa na njara, ŵakapuluranga tirigu na kurya. Kweni ili likaŵa zuŵa la Sabata, ndipo Ŵafarisi ŵakawonanga ivyo ŵasambiri aŵa ŵakachitanga.
Kumbukani kuti kumasinda Ŵayuda ŵanyake ku Yerusalemu ŵakakhumbanga kukoma Yesu. Ŵakatenge waswa dango la Sabata. Pa nyengo iyi, Ŵafarisi ŵakamususka Yesu chifukwa cha ivyo ŵasambiri ŵake ŵakachitanga. Ŵafarisi ŵakati: “Wonani! Ŵasambiri ŵinu ŵakuchita icho ntchambura kuzomerezgeka kuchita pa Sabata.”—Mateyu 12:2.
Ŵafarisi ŵakatenge kupulura tirigu na kupikisa mu mawoko vikuyana waka na kuvuna panji kupwantha. (Ekisodo 34:21) Malango ghawo ghakukhwaskana na Sabata ghakaŵa ghakufyenya chomene. Kweni Sabata yikeneranga kuŵa nyengo yakukondweska na kukhozgana mwauzimu. Ntheura Yesu wakaŵasuska. Wakaŵaphalira ukaboni wakulongora kuti Yehova Chiuta wakakhumbanga kuti Sabata liŵenge linonono nthena yayi.
Yesu wakayowoya vya Davide na ŵanthu awo wakaŵa nawo. Njara yikati yaŵakora, ŵakafika pa chihema na kurya vingwa vyakulongora. Ŵasembe ndiwo ŵakaŵa ŵakwenelera kurya vingwa vira chifukwa vikaŵa kuti vyawuskikapo pamaso pa Yehova na kuŵikapo vingwa viphya. Kweni chifukwa cha umo vinthu vikaŵira, Davide na ŵanthu awo wakaŵa nawo ŵakarya vingwa vira, ndipo ŵakasuskika yayi.—Levitiko 24:5-9; 1 Samuyeli 21:1-6.
Pakuyowoya ukaboni wachiŵiri, Yesu wakati: “Kasi mundaŵazge mu Dango kuti pa Sabata, ŵasembe mu tempile ŵakuswa Sabata ndipo ŵakuŵa ŵambura mulandu?” Yesu wakang’anamuranga kuti pa Sabata, ŵasembe ŵakakomanga nyama zakuti ŵapeleke sembe na kuchita milimo yinyake pa tempile. Yesu wakati: “Kweni nkhumuphalirani kuti mukuru wakuluska tempile wali pano.”—Mateyu 12:5, 6; Maŵazgo 28:9.
Yesu wakayowoyaso fundo yinyake kufuma mu Malemba, wakati: “Muŵenge kuti mwapulikiska ng’anamuro la mazgu ghakuti, ‘Nkhukhumba lusungu, sembe chara,’ mphanyi mundaŵasuske ŵanthu ŵambura mulandu aŵa.” Yesu wakamalizga na mazgu ghakuti: “Chifukwa Mwana wa munthu ndiyo ni Fumu ya Sabata.” Apa Yesu wakayowoyanga umo vizamuŵira para Ufumu wake wiza, apo wazamuwusa vyaka 1,000.—Mateyu 12:7, 8; Hoseya 6:6.
Kwa nyengo yitali, ŵanthu ŵaŵa ŵazga ŵa Satana. Pa charu sono pali viwawa pera na nkhondo. Kweni mu Sabata likuru ilo lizamuŵako mu ufumu wa Khristu, ŵanthu ŵazamupumura. Ivi ndivyo tavidokera nyengo yitali.


text: 23 Davide wakati wachekura ndipo wakaŵa pafupi kufwa,* wakimika mwana wake Solomoni kuŵa themba pa Israyeli.+2 Wakawunganya ŵakaronga wose ŵa Israyeli, ŵasembe,*+ na Ŵalevi.+3 Ŵalevi ŵa vyaka 30 kuya munthazi ŵakalembeka.+ Wose pamoza, kupenda munthu waliyose, ŵakakwana 38,000.4 Pa aŵa, 24,000 ŵakalaŵiliranga mulimo wa nyumba ya Yehova, ndipo pakaŵaso ŵalaraŵalara na ŵeruzgi+ 6,000.5 Pakaŵaso ŵalinda ŵa pa vipata+ 4,000 na ŵanyake 4,000 ŵakulumba+ Yehova pa vyakwimbira ivyo Davide wakati: “Navipanga kuŵa vyakulumbira Chiuta.”6 Penepapo Davide wakaŵaŵika* mu magulu+ kuyana na ŵana ŵa Levi aŵa: Gerishoni, Kohati, na Merari.+7 Pa Ŵagerishoni pakaŵa Ladani na Shimeyi.8 Ŵana ŵa Ladani ŵakaŵa ŵatatu, Yehiyeli mulongozgi wawo, Zetamu, na Joyeli.+9 Ŵana ŵa Shimeyi ŵakaŵa ŵatatu, Shelomoti, Haziyeli, na Harani. Aŵa ŵakaŵa ŵalongozgi ŵa nyumba za ŵawiskewo za Ladani.10 Ŵana ŵa Shimeyi ŵakaŵa Yahati, Zina, Yewushi, na Beriya. Ŵanayi aŵa ŵakaŵa ŵana ŵa Shimeyi.11 Yahati wakaŵa mulongozgi ndipo Ziza wakaŵa wachiŵiri. Kweni pakuti Yewushi na Beriya ŵakaŵavya ŵana ŵanandi ŵanalume, ŵakapendeka nga ni nyumba yimoza ya wiskewo ndipo ŵakaŵa na mulimo umoza.12 Ŵana ŵa Kohati ŵakaŵa ŵanayi, Amuramu, Izihara,+ Heburoni, na Uziyeli.+13 Ŵana ŵa Amuramu ŵakaŵa Aroni+ na Mozesi.+ Kweni Aroni wakapatulikira+ kutuŵiska Malo Ghatuŵa Chomene, iyo na ŵana ŵake, kupeleka sembe pamaso pa Yehova, kumuteŵetera, na kutumbika ŵanthu mu zina lake nyengo zose.+14 Kweni ŵana ŵa Mozesi, munthu wa Chiuta waunenesko, ŵakapendeka pamoza na fuko la Ŵalevi.15 Ŵana ŵa Mozesi ŵakaŵa Gerishomu+ na Eliyezeri.+16 Pa ŵana ŵa Gerishomu, Shebuwelu+ wakaŵa mulongozgi.17 Pa mphapu* ya Eliyezeri, Rehabiya+ wakaŵa mulongozgi. Eliyezeri wakaŵavya ŵana ŵanyake ŵanalume, kweni ŵana ŵanalume ŵa Rehabiya ŵakaŵa ŵanandi chomene.18 Pa ŵana ŵa Izihara,+ Shelomiti+ wakaŵa mulongozgi.19 Ŵana ŵa Heburoni ŵakaŵa Yeriya mulongozgi wawo, Amariya wachiŵiri, Yahaziyeli wachitatu, na Yekameyamu+ wachinayi.20 Ŵana ŵa Uziyeli+ ŵakaŵa Mika mulongozgi wawo na Ishiya wachiŵiri.21 Ŵana ŵa Merari ŵakaŵa Mali na Mushi.+ Ŵana ŵa Mali ŵakaŵa Eliyazara na Kishi.22 Eliyazara wakafwa, kweni wakaŵavya ŵana ŵanalume, wakaŵa na ŵanakazi pera. Ntheura ŵabali ŵawo, ŵana ŵanalume ŵa Kishi ŵakaŵatora kuŵa ŵawoli ŵawo.23 Ŵana ŵa Mushi ŵakaŵa ŵatatu, Mali, Ederi, na Yeremoti.24 Aŵa ŵakaŵa ŵana ŵa Levi kuyana na nyumba za ŵawiskewo, ŵalongozgi ŵa nyumba za ŵawiskewo. Iwo ŵakapendeka na kulembeka mazina, ndipo ŵakachitanga uteŵeti wa nyumba ya Yehova, kwamba ŵa vyaka 20 kuya munthazi.25 Pakuti Davide wakati: “Yehova Chiuta wa Israyeli wapeleka chipumulo ku ŵanthu ŵake,+ ndipo wakhalenge mu Yerusalemu muyirayira.+26 Ŵalevi ŵanyamurengeso chara chihema panji viteŵetero vya uteŵeti uwo ukuchitika penepapo.”+27 Ŵalevi kwamba ŵa vyaka 20 kuya munthazi ŵakalembeka, kuyana na languro laumaliro la Davide.28 Ŵakaŵa na mulimo wa kovwira ŵana ŵa Aroni+ pa uteŵeti wa nyumba ya Yehova, kuti ŵalaŵilirenge maluŵaza,+ vipinda vyakulyeramo, kutozga vinthu vyose vyakupatulika, na kuchita mulimo uliwose wakukhumbikwa pa uteŵeti wa nyumba ya Chiuta waunenesko.29 Ŵakawovwiranga pa kupwelelera chingwa chakulongora,+ ufu uwemi wa sembe ya vyamuminda, tuvibama tupepefu twambura nthukumusi,+ vibama vyakukazinga pa jonjo, nthimphwa,+ na vipimiro vyose vya unandi na ukuru wa vinthu.30 Mulenji+ uliwose na mise+ yiliyose, ŵakimiliranga kuwonga na kulumba Yehova.31 Ŵakawovwiranga para sembe zakotcha zikupelekeka kwa Yehova pa Masabata,+ pa myezi yiphya,+ na pa nyengo ya viphikiro,+ kuyana na unandi uwo malango ghakaŵaphaliranga. Ŵakachitanga nthena nyengo zose pamaso pa Yehova.32 Kweniso ŵakachitanga milimo ya pa chihema chakukumanamo, malo ghatuŵa, na kovwira ŵabali ŵawo, ŵana ŵa Aroni pa uteŵeti wa nyumba ya Yehova.


text:
GONGWE LA MULINDA NOVEMBER 2015
Kasi Chiuta Wakuti Wuli pa Nkhani ya Nkhondo?
Mungazizwa na ivyo Baibolo likuyowoya.
Kasi Chiuta Wakuti Wuli pa Nkhani ya Nkhondo?
Kale chomene, Chiuta wakaphaliranga ŵanthu ŵake kuti ŵarwe nkhondo. Pamanyuma, Yesu wakasambizga ŵanthu kuti ŵatemwenge ŵalwani ŵawo. Kasi ntchivichi chikasintha?
Umo Chiuta Wakawoneranga Nkhondo Kale Chomene
Chiuta wakazomerezganga nkhondo pa vifukwa vitatu.
Umo Chiuta Wakawoneranga Nkhondo mu Nyengo ya Yesu
Nangauli Chiuta wakasintha yayi pa umo wakawoneranga nkhondo, kweni chinthu chinyake chikulongora kuti pali kusintha.
Umo Chiuta Wakuwonera Nkhondo Mazuŵa Ghano
Chiuta wazamumazga nkhondo zose.
Kasi Mukumanya?
Chifukwa wuli Yosefe wakameta dankha pambere wandalute kukawonana na Faro? Buku la Milimo likuti awiske Timote ŵakaŵa Ŵagiriki. Kasi ichi chikung’anamura kuti ŵakafuma ku Greece?
Nkhaghanaghananga Kuti Nkhunjoya na Umoyo
Pawel Pyzara wakaŵa wankhaza, wakamwanga mankhwala, kweniso wakakhumbanga kutola digiri ya vyamalango. Kweni wakasintha apo ŵanyamata 8 ŵakamutimba.
“Mwana Wane Wakutemweka na Wakugomezgeka mu Fumu”
Kasi ntchivichi chikawovwira Timote kuti waleke soni na kuŵa mulaŵiliri muwemi?
Mafumbo Agho Baibolo Likuzgora
Usange ŵakufwa ŵazamuwuka, kasi ŵazamukhala nkhu?


text:
UMOYO WACHIKHRISTU
Lekani Kuchita Ivi Para Mukuchitiska Sambiro la Baibolo
Kuyowoya Chomene: Lekani kulongosora chilichose. Yesu wakafumbanga mafumbo agho ghakawovwiranga ŵanthu kughanaghana na kusanga zgoro launenesko. (Mt 17:24-27) Sambiro likunozga para mukufumba mafumbo ndipo ghangamovwirani kumanya ivyo msambiri winu wakumanya na kugomezga. (be peji 253 ndime 3-4) Para mwafumba fumbo, zikirani na kulindilira kuti wazgore. Usange msambiri wazgora vyautesi, lekani kumuphalira waka zgoro launenesko. Kweni mufumbani mafumbo ghanyake ghakuti ghamovwire kuti wafike yekha pa fundo. (be peji 238 ndime 1-2) Yowoyani makoramakora mwakuti msambiri wapulikiske fundo ziphya izo wakusambira.—be peji 230 ndime 4.
Kutimbanizga Munthu: Lekani kuyowoya vyose ivyo mukumanya pa nkhani iyo mukusambira. (Yoh 16:12) Longosorani waka fundo yikuru pa ndime. (be peji 226 ndime 4 m’paka peji 227 ndime 1) Fundo zinandi nanga zingaŵa ziwemi, zingajandizga fundo zikuru za mu nkhani. (be peji 235 ndime 3) Para msambiri wapulikiska waka fundo yikuru, lutani pa ndime yinyake.
Kumalizga Waka Buku: Khumbo lithu ndakuti tichonthe mtima wa ŵanthu, kumalizga waka buku yayi. (Lu 24:32) Gwiliskirani ntchito Mazgu gha Chiuta pakulongosora malemba ghakukhumbikwa mu sambiro ilo. (2Ko 10:4; Heb 4:12; be peji 144 ndime 1-3) Yowoyani viyelezgero vipusu. (be peji 245 ndime 2-4) Manyani ivyo msambiri winu vikumusuzga na ivyo wakugomezga, ndipo ghanaghanirani vya iyo pakusambira. Mufumbani mafumbo nga ni agha: “Kasi mukuti wuli na ivyo mukusambira apa?” “Kasi fundo iyi yikutisambizga vichi vya Yehova?” “Kasi mukuwona kuti kulondezga fundo iyi kuli na uwemi wuli?”—be peji 238 ndime 3-5; peji 259 ndime 2.


text:
MUTU 16
Kuwungana Kuti Tisope
1. Kasi ŵasambiri ŵakawovwirika wuli pa ungano? Chifukwa wuli chikaŵa chakuzirwa?
YESU wakati wawuka ku ŵakufwa, ŵasambiri ŵake ŵakawungana kuti ŵakhwimiskane. Ŵakakiya vijaro chifukwa cha kopa ŵalwani. Kweni ŵakaleka kopa, chifukwa Yesu wakabamuka pakati pawo na kuŵaphalira kuti: “Pokerani mzimu utuŵa.” (Ŵerengani Yohane 20:19-22.) Nyengo yinyake ŵasambiri ŵakawunganaso, ndipo Yehova wakaŵapungulira mzimu utuŵa. Ichi chikaŵapa nkhongono, chifukwa ŵakaŵa na ntchito yikuru yakuti ŵachite, yakupharazga.—Mil. 2:1-7.
2. (a) Kasi Yehova wakutipa wuli nkhongono? Chifukwa wuli Yehova wakutipa nkhongongo? (b) Chifukwa wuli ntchakuzirwa kupatura Nyengo Yakusopera ya Mbumba? (Wonani mazgu ghamusi na bokosi la mutu wakuti “ Nyengo Yakusopera ya Mbumba.”)
2 Ise tikupambana yayi na ŵabali ŵithu awo ŵakaŵako kale. (1 Pet. 5:9) Nyengo zinyake nase tikopa ŵanthu. Nase tikuthemba Yehova kuti watipe nkhongono mwakuti tilutilire kupharazga. (Efe. 6:10) Yehova wakutipa nkhongono izi para tawungana. Tili na mwaŵi kuŵapo pa maungano ghose ghaŵiri sabata yiliyose. Apa tikunena Ungano Wachisanisani na Sambiro la Gongwe la Mulinda, kweniso ungano wa Uteŵeti na Umoyo Wachikhristu. * Kweniso chaka chilichose tikuŵa na maungano ghanayi ghakuru, ungano wa chigaŵa, maungano gha dera ghaŵiri, na Chikumbusko cha nyifwa ya Khristu. Chifukwa wuli tikwenera kuŵapo pa maungano ghose agha? Kasi maungano agha ghakamba wuli? Kasi tikughawona wuli maungano agha, ndipo ichi chikutiphalira vichi?
Chifukwa Wuli Tikuwungana?
3, 4. Kasi Yehova wakukhumba kuti ŵanthu ŵake ŵachitenge vichi? Yowoyani viyelezgero.
3 Kwamba kale, Yehova wakukhumba kuti tiwunganenge na kumusopa. Mu 1513 B.C.E., Yehova wakaŵapa Dango Ŵaisrayeli. Dango ili likatenge ŵasungenge Sabata, mwakuti pa zuŵa ili ŵasopenge pamoza na mbumba zawo, kweniso kusambira Dango. (Doto. 5:12; 6:4-9) Para Ŵaisrayeli ŵapulikira dango ili, mbumba zikakhoranga, ndipo mtundu wose ukaŵanga utuŵa na wankhongono. Kweni para ŵaleka Dango, na kuzerezga waka ivyo likayowoyanga, Yehova nayo wakaŵatayanga.—Lev. 10:11; 26:31-35; 2 Mid. 36:20, 21.
4 Kweniso tikusambirako kwa Yesu. Mwakuyana na kaluso kake, pa zuŵa la sabata wakalutanga ku sunagoge. (Luka 4:16) Yesu wakati wafwa na kuwuka, ŵasambiri wake nawo ŵakalutilira kuwungana, nangauli ŵakachitanga ivi chifukwa cha dango la Sabata yayi. (Mil. 1:6, 12-14; 2:1-4; Rom. 14:5; Kol. 2:13, 14) Para ŵawungana, ŵakasambiranga na kukhwimiskana. Kweni chinyake ntchakuti ŵakapelekanga sembe yamalumbo kwa Chiuta pakulomba, kuyowoyapo, na kwimba sumu.—Kol. 3:16; Heb. 13:15.
5. Chifukwa wuli tikuŵapo pa maungano gha mpingo, gha dera kweniso gha chigaŵa? (Wonaniso bokosi la mutu wakuti “ Maungano Agho Ghakukhozga Umoza Pakati pa Ŵanthu ŵa Chiuta.”)
5 Nase para tikuŵapo pa maungano sabata yiliyose, pa maungano gha dera, kweniso gha chigaŵa, tikulongora kuti tikutemwa Ufumu wa Chiuta. Kweniso pa maungano agha tikukhozgeka na nkhongono ya mzimu utuŵa na kukhwimiskana mu chipulikano para tikuyowoyapo. Kweni chakuzirwa chomene ntchakuti para tikulomba, kuyowoyapo, na kwimba sumu, ndikuti tikusopa Yehova. Maungano mazuŵa ghano ghakuchitika nga umo ghakachitikiranga na Ŵaisrayeli panji Ŵakhristu ŵakale yayi. Ndipouli, maungano ghithu ngakuzirwa chomene. Kasi maungano agha ghakamba wuli?
Maungano Agho Ghakutikhozga kuti “Titemwanenge na Kuchita Milimo Yiwemi”
6, 7. (a) Chifukwa wuli tikuwungana? (b) Kasi ndondomeko ya maungano yikaŵa wuli?
6 Mubali Charles Taze Russell wakati wamba kupenja unenesko mu Mazgu gha Chiuta, wakawona kuti ntchakuzirwa kuŵa pamoza na ŵanyake awo ŵakaŵa na chilato ichi. Mu 1879, Russell wakati: “Ine pamoza na ŵanyane mu Pittsburgh, tikakumananga pa Sabata nga ni kilasi na kusambira Malemba.” Wose awo ŵakaŵazganga Zion’s Watch Tower ŵakachiskika kuti ŵawunganenge ndipo mu 1881, maungano ghakaŵangako mu Pittsburgh, Pennsylvania, pa Sabata na pa Chitatu. Gongwe la Mulinda Lachingelezi la Novembala 1895 likati chilato cha maungano agha chikaŵa chakuti tikhozge “ubali pakuŵa Ŵakhristu, chitemwa, kweniso kuti awo ŵizapo ŵakhozganenge.”—Ŵerengani Ŵahebere 10:24, 25.
7 Ŵasambiri ŵa Baibolo ŵakachitanga mwakupambana maungano agha, ndipo ivi vikachitika nyengo yitali. Kalata yakufuma ku gulu linyake mu United States mu 1911 yikati: “Tikuwungana kankhondi mu sabata.” Maungano agha ghakaŵangako pa Mande, Chitatu, Chinkhondi, ndiposo pa Sabata kaŵiri. Kalata yinyake yakufuma ku Africa, iyo yikathandazgika mu 1914, yikati: “Tikuwungana kaŵiri pa mwezi, ndipo maungano ghakuŵako pa Chinkhondi m’paka pa Sabata.” Kweni pamanyuma, maungano ghakamba kuchitika nga umo vikuŵira mazuŵa ghano. Pachoko waka, tiwonenge umo ungano uliwose ukambira.
8. Kasi mitu yinyake ya nkhani zachisanisani yikaŵa yakuti wuli?
8 Ungano Wachisanisani. Mu 1880, chaka chimoza kufuma apo Mubali Russell wakambira kulemba magazini ya Zion’s Watch Tower, nayo wakamba kupharazga malo na malo, umo wakachitiranga Yesu. (Luka 4:43) Umu ndimo ukambira Ungano Wachisanisani. Magazini ya Watch Tower yikapharazga ulendo uwu, yikati Russell “ngwakunweka kuyowoya namwe pa ungano wachisanisani, uwo mutu wake ngwakuti “Vinthu vyakukhwaskana na ufumu wa Chiuta” (Things pertaining to the kingdom of God”). Mu 1911, mu vyaru na vyaru mukaŵa makilasi, panji kuti mipingo yinandi yakukhazikika. Kilasi lililose likachiskika kutumizga ŵabali ŵaluso kuti ŵakayowoye nkhani 6 pa mitu nga ni cheruzgo na sembe. Para nkhani yiliyose yamara, ŵakapharazganga zina la uyo wazamuyowoya nkhani sabata yakulondezgapo na mutu wake.
9. Ni vinthu wuli vyasintha pa Ungano Wachisanisani? Kasi mungawovwira wuli pa ungano uwu?
9 Mu 1945, Gongwe la Mulinda likapharazga kuti pa charu chose pachitikenge Maungano Ghachisanisani. Likati pa maungano agha, nkhani 8 ziyowoyenge vya “masuzgo agho ghatora malo.” Kwa vyaka vinandi, awo ŵakasankhika ŵakalongosoranga nkhani izo muzga wakugomezgeka wakasora. Kweniso nawo ŵakasoranga nkhani zinyake. Kweni mu 1981, wose ŵakaphalirika kuti ŵayowoyenge nkhani izo mipingo yikapokera. * Pambere chindafike chaka cha 1990, pa nkhani zinyake ŵategherezgi ŵakapikanga mwaŵi kuyowoyapo panji kuyezgelera fundo zinyake. Kweni mu chaka chenechicho, ulongozgi ukati visinthe. Ndipo kufuma apo, munthu wakuyowoya yekha nkhani yachisanisani. Mu 2008, ŵakachepeskako nyengo yakuyowoyera nkhani yachisanisani, kufuma pa maminiti 45 kufika pa 30. Nangauli nkhani zachisanisani zasintha, kweni para uyo wamuyowoya wanozgekera makora, vikovwira ŵategherezgi kuti ŵagomezgenge chomene Mazgu gha Chiuta, kweniso kumanya vinandi pa nkhani ya Ufumu wa Chiuta. (1 Tim. 4:13, 16) Kasi imwe mukuŵachemerako awo mukuŵapharazgira kweniso ŵanthu ŵanyake awo Mbakaboni yayi? Ntchakuzirwa kuti nawo ŵapulikengeko fundo zakufuma mu Baibolo.
10-12. (a) Kasi ni vinthu wuli vyasintha pa Sambiro la Gongwe la Mulinda? (b) Kasi tikwenera kujifumba mafumbo wuli?
10 Sambiro la Gongwe la Mulinda. Mu 1922, ŵabali awo ŵakatumikanga na Watch Tower Society kukasambizga mu mipingo na kudangilira pakupharazga, (pilgrims, mu Chingelezi) ŵakasachizga kuti chingaŵa chiwemi kuti paŵe ungano unyake wa sambiro la Gongwe la Mulinda. Sachizgo likazomerezgeka, ndipo pakwamba sambiro la Gongwe la Mulinda likaŵangako mukati mwa sabata panji pa Sabata.
11 Gongwe la Mulinda Lachingelezi la Juni 15, 1932, likalongosora umo ŵangachitira ungano uwu. Likati ukwenera kuchitika nga umo vikuŵira ku Beteli. Nkhani ya mu Gongwe la Mulinda ili yikati mubali ndiyo wakwenera kulongozga. Ŵabali ŵatatu ŵangakhala kunthazi na kupokerana pakuŵazga ndime. Nyengo iyo ndime mu Gongwe la Mulinda zikaŵavyanga mafumbo, ndipo uyo wakulongozga wakaphalirika kuti wapemphenge ŵategherezgi kuti ŵafumbenge mafumbo. Kufuma apo, wakapemphanga ŵanyake kuti ŵazgore mafumbo agho ghafumbika. Kweni para fundo yindapulikikwe makora, wakeneranga kulongosorapo mwakudumura.
12 Pakwamba mpingo ukazomerezgekanga kusambira magazini iyo ŵanandi ŵatemwa. Kweni Gongwe Mulinda Lachingelezi la Epulero 15, 1933, likasachizga kuti mipingo yose yisambirenge magazini yasono. Mu 1937, mipingo yikaphalirika kuti sambiro liŵengeko pa Sabata. Kufuma apo, mu Gongwe la Mulinda Lachingelezi la Okutobala 1, 1942, mukaŵa ulongozgi uwo tichali kwendera mazuŵa ghano. Magazini iyi yikati nkhani yakusambira yiŵenge na mafumbo musi mwa peji, agho wakulongozga wafumbenge. Kweniso likati ungano uwu ukwenera kutora ora limoza. Mwakusazgirapo, likachiska awo ŵakuzgora kuti ŵayowoyenge “mazgu ghawo na ghawo” kuluska kuŵazga waka pa ndime. Sambiro la Gongwe la Mulinda yichali nthowa yakuzirwa chomene iyo muzga wakugomezgeka na wavinjeru wakutipira chakurya pa nyengo yakwenelera. (Mat. 24:45) Ntheura ntchakuzirwa kujifumba kuti: ‘Kasi nkhunozgekera sambiro la Gongwe la Mulinda sabata yiliyose? Kasi nane nkhuzgorapo, usange palije chifukwa chakulekera?’
13, 14. Yowoyani mbiri ya Sambiro la Baibolo la Mpingo. Imwe mukuwutemwerachi ungano uwu?
13 Sambiro la Baibolo la Mpingo. M’ma 1890, mavoliyumu ghanandi gha Millenial Dawn ghakati ghafuma, Msambiri wa Baibolo H. N. Rahn, uyo wakakhalanga mu msumba wa Baltimore, Maryland, U.S.A., wakasachizga kuti chingaŵa makora kusambira Baibolo mu magulu, agho ghakachemekanga Dawn Circles. Pakwamba, maungano agha, agho ŵakachitiranga mu nyumba za ŵanthu, ghakaŵa ghakuwonerapo waka. Kweni kufika mu Seputembala 1895, vikawoneka kuti magulu agha ghakwenda makora mu misumba yinandi ku United States. Ntheura Watch Tower ya mwezi uwo yikasachizga kuti wose awo ŵakusambira unenesko ŵasambirenge mu magulu. Yikati uyo wakulongozga waŵenge waluso pakuŵazga. Wakeneranga kuŵazga sentesi na kulindilira kuti ŵanthu ŵayowoyepo. Para waŵazga masentesi ghose mu ndime, ndipo ŵadumbirana, wakeneranga kuŵazga malemba. Paumaliro wa chipaturo, waliyose wakenera kuyowoyapo ivyo wapulika.
14 Zina la ungano uwu lasintha kanandi waka. Pakwamba ŵakatenge Berean Circles for Bible Study. Pakupanga zina ili, ŵakatolera ivyo ŵakachitanga Ŵabereya, pakuti ŵakasandanga Malemba mwakupwelelera. (Mil. 17:11) Kufuma apo, likasintha na kuŵa Sambiro la Buku la Mpingo. Sono likuchemeka Sambiro la Baibolo la Mpingo. Mazuŵa ghano tili kuleka kuchitira mu magulu ku nyumba, kweni mpingo wose ukukumana pamoza mu Nyumba ya Ufumu. Mu vyaka vyose ivi, tasambira mabuku, maburosha, kweniso nkhani zakufuma mu Watch Tower. Kwamba kale, wose awo ŵakwiza pa ungano uwu ŵakuchiskika kuyowoyapo. Ungano uwu watovwira chomene kuti tipulikiske Baibolo. Kasi mukunozgekera ungano uwu na kuyowoyapo usange palije chakulekera?
15. Kasi chilato cha Sukulu ya Uteŵeti wa Chiuta chikaŵa chakuti wuli?
15 Sukulu ya Uteŵeti wa Chiuta. Carey Barber, uyo wakateŵeteranga pa ofesi yikuru ku Brooklyn, New York, wakati: “Pa Mande, Febuluwale 16, 1942, namise, ŵanalume wose pa Beteli ŵakapempheka kuti ŵanjire sukulu iyo pasono tikuti Sukulu ya Uteŵeti wa Chiuta.” Mubali Barber, uyo wakazakaŵa mu Wupu Wakulongozga, wakati ichi “ntchimoza cha vinthu vyapadera chomene ivyo Yehova wachitira ŵanthu ŵake mazuŵa ghano.” Sukulu iyi yikawovwira chomene kuti ŵabali ŵasambizgenge na kupharazga mwaluso. Pa chifukwa ichi, kwamba mu 1943, buku lakusambizgira sukulu iyi, la Course in Theocratic Ministry likamba kusangika mu mipingo pa charu chose. Gongwe la Mulinda Lachingelezi la Juni 1, 1943, likati Sukulu ya Uteŵeti wa Chiuta yikanozgeka kuti yovwire ŵanthu ŵa Chiuta “kujisambizga mwakuti ŵaŵe ŵaluso pakupharazga vya Ufumu.”—2 Tim. 2:15.
16, 17. Kasi Sukulu ya Uteŵeti wa Chiuta yikatisambizganga waka kuyowoya mwaluso? Longosorani.
16 Pakwamba, ŵanandi vikaŵasuzganga kuyowoya pa wumba. Clayton Woodworth, Jr., uyo adada ŵake na ŵabali ŵanji ŵakagwira jele lumoza na Mubali Rutherford kwambura mulandu, wakayowoya umo vikaŵira kwa iyo, wakati: “Vikanisuzganga chomene kuyowoya nkhani. Para nkhuyowoya, vikaŵanga nga lulimi ndutali, mbwe mata nagho ghakamaranga. Mazgu ghakachitanga mangwalala.” Kweni mubali Clayton wakati wamba kuyowoya makora, ŵakamba kumupa mwaŵi kuyowoya nkhani. Sukulu iyi yikamovwira kuyowoya mwaluso, kweni chikuru chomene ntchakuti yikamusambizga kujiyuyura na kugomezga Yehova. Wakati: “Nkhasambira kuti uyo wakusambizga nkhanthu yayi. Ndipouli, usange wanozgekera makora, ndipo wakugomezga Yehova, ŵanthu ŵakutegherezga na kusambirapo kanthu.”
17 Mu 1959, ŵadumbu nawo ŵakapika mwaŵi kunjira sukulu iyi. Mudumbu Edna Bauer wakayowoya umo vikaŵira pakupulika chipharazgo ichi pa ungano wa dera, wakati: “Ŵadumbu ŵakakondwa chomene. Nawo mwaŵi ukaŵajulikira.” Ŵabali na ŵadumbu ŵakalembeskanga mu Sukulu ya Uteŵeti wa Chiuta mwakuti Yehova waŵasambizge. Lero napo, Yehova wakutisambizga kwizira mu kabuku ka Uteŵeti na Umoyo Wachikhristu.—Ŵerengani Yesaya 54:13.
18, 19. (a) Kasi mu kabuku ka Uteŵeti na Umoyo Wachikhristu tikusambiramo vichi? (b) Chifukwa wuli tikwimba pa maungano? (Wonani bokosi la mutu wakuti “ Kwimba Unenesko.”)
18 Ungano wa Uteŵeti. Kwamba mu 1919, ŵanyithu nawo ŵakakumananga dankha pambere ŵandalute kukapharazga. Nyengo iyo, ni waliyose yayi wakizanga ku ungano uwu, kweni ŵekha awo ŵakachitangako ntchito ya kugaŵa mabuku. Mu 1923, ŵakachitanga ungano uwu kamoza pa mwezi, ndipo kilasi lose, panji kuti mpingo ukaŵangapo. Mu 1928, mipingo yikaphalirika kuti ungano uwu uŵengeko sabata yiliyose. Mu 1935, Gongwe la Mulinda likachiska mipingo kuti pa ungano uwu, fundo zifumenge mu Director (pamanyuma ukazakaŵa Informant, kufuma pa Informant ukazakaŵa Uteŵeti Withu wa Ufumu). Nyengo yichoko waka, mipingo yose yikamba kuŵa na ungano uwu nyengo zose.
19 Pa ungano wa Uteŵeti na Umoyo Wachikhristu tikusambira umo tingapharazgira. (Mat. 10:5-13) Usange namwe ŵakumupaniko kabuku ka Uteŵeti na Umoyo Wachikhristu, kasi mukusambira nkhani zose na kulondezga masachizgo agho ghakuŵamo para mukupharazga?
Ungano Wakuzirwa Chomene pa Chaka
20-22. (a) Chifukwa wuli tikukumbukira nyifwa ya Yesu? (b) Kasi kukumbukira nyifwa ya Yesu kukumovwirani wuli?
20 Yesu wakaphalira ŵalondezgi ŵake kuti ŵakumbukirenge nyifwa yake m’paka iyo wize. Chikumbusko cha nyifwa ya Khristu chikuŵako kamoza pa chaka, nga umo vikaŵiranga na Paska. (1 Kor. 11:23-26) Chaka chilichose pa ungano uwu pakwiza ŵanthu ŵanandi chomene. Pa ungano uwu, Ŵakhristu ŵakuphakazgika ŵakukumbuskika kuti mbahaliri ŵa Ufumu. (Rom. 8:17) Kweni awo ŵali mu gulu la mberere zinyake ŵakukumbuskika kuti ŵachindikenge Themba la Ufumu wa Chiuta, na kulutilira kugomezgeka.—Yoh. 10:16.
21 Mubali Russell na ŵanyake ŵakamanya kuti ntchakuzirwa kukumbukira Mugonero wa Fumu, kweniso kuti ŵakwenera kuchita ntheura kamoza pera pa chaka. Magazini ya Watch Tower ya Epulero 1880 yikati: “Kuno ku Pittsburgh taŵanandi tili kuzgoŵera kukumbukira Paska [Chikumbusko] na kurya ivyo vikwimira thupi na ndopa za Fumu yithu.” Nyengo yichoko waka, ŵakamba kuŵa na maungano gha chigaŵa pa nyengo ya Chikumbusko. Mu 1889, kakaŵa kakwamba kulemba lipoti la maungano ghanthena apo pakiza ŵanthu 225, ndipo 22 ŵakabatizika.
22 Tili kuleka kusazga Chikumbusko na ungano wa chigaŵa. Ndipouli, tikuchema ŵanthu wose mu chigaŵa chithu kuti ŵaŵenge nase pa Chikumbusko. Nyengo zinyake tikuwungana mu Nyumba ya Ufumu, kweni nyengo zinyake tikuchita lenti malo ghanyake. Mu 2013, ŵanthu ŵakujumpha 19 miliyoni ŵakakumbukira nyifwa ya Yesu. Ni mwaŵi ukuru kuŵapo pa Chikumbusko na kuchemerako ŵanyithu ku ungano wapadera uwu. Kasi namwe mukuchemerako ŵanthu ku Chikumbusko chaka chilichose?
Kasi Tikughawona Wuli Maungano, Ndipo ichi Chikutiphalira Vichi vya Ise?
23. Kasi imwe mukughawona wuli maungano?
23 Ŵateŵeti ŵa Yehova ŵakuwona kuti ni mphingo yayi kuwungana pamoza na kusambira. (Heb. 10:24, 25; 1 Yoh. 5:3) Themba Davide likatemwanga kuluta ku nyumba ya Yehova kukasopa. (Sal. 27:4) Ndipo Themba ili likatemwanga chomene kusopera lumoza na ŵanyake awo nawo ŵakatemwanga Chiuta. (Sal. 35:18) Yesu ke? Nanga ni apo wakaŵa muchoko, wakatemwanga chomene kuŵa mu nyumba ya Adada ŵake.—Luka 2:41-49.
Para tikutemwa chomene kuwungana ndikuti tikugomezga kuti Ufumu wa Chiuta uliko
24. Kasi para tawungana tikuŵa na mwaŵi wuli?
24 Para tikuwungana, tikulongora kuti tikumutemwa Yehova, kweniso kuti tikukhumba kukhwimiska Ŵakhristu ŵanyithu. Tikulongoraso kuti tikukhumba kusambira makhaliro ghawemi pakuŵa ŵenekaya ŵa Ufumu wa Chiuta. Nthowa yikuru iyo tikusambilira ni maungano agho ghakuchitika pa mpingo, maungano gha dera, na gha chigaŵa. Chinyake ntchakuti pa maungano agha tikusambira umo tingaŵira ŵaluso pa ntchito yithu yakuzirwa chomene. Ntchito iyi nkhuzgora ŵanthu kuŵa ŵasambiri ŵa Themba Yesu Khristu, na kulutilira kuŵawovwira. (Ŵerengani Mateyu 28:19, 20.) Munthu uyo wakutemwa chomene kuwungana wakugomezga kuti Ufumu wa Chiuta uliko nadi. Ipo tiwunganenge nyengo zose!
Manyani Vinandi
Kasi Mungacita Wuli Kuti Nyengo Yakusopera ya Mbumba Yiŵenge Yakukondweska?
Wonani ivyo mbumba za mu vyaru vinyake zikucita pa Nyengo Yakusopera ya Mbumba kuti mumanye ivyo namwe mungacita.


text:
Eguputo wapelekekenge kwa Babuloni kuŵa njombe (17-21)
29 Mu chaka cha 10, mu mwezi wa 10, pa zuŵa la 12 la mwezi uwo, mazgu gha Yehova ghakiza kwa ine, ghakati:2 “Mwana wa munthu, lazga chisko chako kwa Farawo themba la Eguputo, ndipo uchime kwimikana nayo pamoza na Eguputo yose.+3 Uyowoye mazgu ghakuti: ‘Ichi ndicho Fumu Yikuru Yehova yayowoya:“Wona, nkhwimikana na iwe Farawo themba la Eguputo,+Iwe chikoko cha mu nyanja icho chikugona mukati mwa Nayelo wake,+Iwe ukuti, ‘Mlonga wa Nayelo ngwane na wane.Nkhajipangira nekha.’+4 Kweni ninjizgenge mbeja mu miskati* yako na kudemelereska somba za mu Nayelo wako ku mankhakanimba ghako.Nikuzuwurenge mu Nayelo wako pamoza na somba zose za mu Nayelo izo zademelera ku mankhakanimba ghako.5 Nikutayenge mu mapopa, iwe pamoza na somba zose za mu Nayelo wako.Uwirenge ku thengere pamtandasanya, ndipo uyolekenge chara nesi kuwunjikika pamoza.+Nikupelekenge ku vikoko vya mu charu chapasi na ku viyuni vyamudera kuŵa chakurya.+6 Penepapo wose awo ŵakukhala mu Eguputo ŵamanyenge kuti ine ndine Yehova,Chifukwa ŵakaŵa nga ni thete,+ nyumba ya Israyeli ŵakayiwovwira yayi.7 Apo ŵakakora woko lako, iwe ukaphwanyika,Ndipo ukaŵaphajuliska viŵegha vyawo.Apo ŵakayegamira* pa iwe, ukaphyoka,Ndipo ukaŵagweluriska malundi* ghawo.”+8 “‘Ntheura ichi ndicho Fumu Yikuru Yehova yayowoya: “Wona, nkhwiza na lupanga pa iwe,+ ndipo nidumurengeko kwa iwe munthu na nyama.9 Charu cha Eguputo chizamuparanyika na kuzgoka mayiyi,+ ndipo ŵazamumanya kuti ine ndine Yehova, chifukwa iwe wati, ‘Nayelo ngwane, nkhamupanga ndine.’+10 Ntheura nkhwimikana na iwe ndiposo Nayelo wako. Nizamuparanya charu cha Eguputo na kuchomizga, kuchizgora mayiyi,+ kwambira ku Migidoli+ kukafika ku Syeni+ m’paka ku mphaka ya ku Etiyopiya.11 Muzamusorota lundi la munthu chara+ nesi la chiŵeto, ndipo muzamukhala munthu chara vyaka 40.12 Charu cha Eguputo nizamuchizgora mayiyi kujumpha vyaru vyose vyamayiyi, ndipo misumba yake yizamuŵa yamayiyi vyaka 40,+ yizamuluska misumba yose yamayiyi. Ŵaeguputo nizamuŵambininiskira mukati mu ŵamitundu na kuŵamwalaliskira mukati mu vyaru.”+13 “‘Pakuti ichi ndicho Fumu Yikuru Yehova yayowoya: “Pamasinda pa vyaka 40 nizamuwunjikaso Ŵaeguputo kufuma mukati mu ŵanthu umo ŵakambininikira.+14 Awo ŵakakoleka mu Eguputo nizamuŵawezgera mu charu cha Patirosi,+ mu charu icho ŵakababikiramo, ndipo kura ŵamuŵa ufumu wambura kuzirwa.15 Eguputo wazamuŵa wapasi kuluska maufumu ghose ndipo wazamuwusaso mitundu yinyake chara.+ Nizamuŵazgora ŵachoko chomene mwakuti ŵazamuŵa na mazaza pa mitundu yinyake chara.+16 Kuti wazamuŵaso chigomezgo cha nyumba ya Israyeli+ chara, kweni wazamuŵakumbuska waka ubendezi wawo pakuzgokera ku Ŵaeguputo kuti ŵaŵawovwire. Ndipo ŵazamumanya kuti ine ndine Fumu Yikuru Yehova.”’”17 Mu chaka cha 27, mu mwezi wakwamba, pa zuŵa lakwamba la mwezi uwo, mazgu gha Yehova ghakiza kwa ine, ghakati:18 “Mwana wa munthu, Themba Nebukadinezara*+ la Babuloni likagwiliska ŵasilikari ŵake ntchito yikuru pakwimikana na Ture.+ Mitu yose yikazgoka chipala ndipo viŵegha vyose vikafyopoka. Kweni iyo pamoza na ŵasilikari ŵake ŵakapokapo malipiro chara pa mulimo wake wakwimikana na Ture.19 “Ntheura ichi ndicho Fumu Yikuru Yehova yayowoya, ‘Wona! Nkhupeleka charu cha Eguputo kwa Themba Nebukadinezara* la ku Babuloni,+ ndipo lizamutora usambazi wake na kupoka vinthu vinandi kwa iyo na kumuphanga, ndivyo vizamuŵa malipiro gha ŵasilikari ŵake.’20 “‘Pa mulimo uwo wakachita wa kwimikana na Ture, nizamumupa charu cha Eguputo nga ni njombe yake, chifukwa ŵakateŵetera ine,’+ ndimo yayowoyera Fumu Yikuru Yehova.21 “Mu zuŵa ilo, nizamuphukiska sengwe pa nyumba ya Israyeli,*+ ndipo nizamukupa mwaŵi kuti uyowoye mukati mwawo. Penepapo ŵazamumanya kuti ine ndine Yehova.”


text:
UTEŴETI NA UMOYO WACHIKHRISTU–KABUKU KA MAUNGANO AUGUST 2016
Masachizgo gha Umo Tingapharazgira
Masachizgo gha umo tingapharazgira na magazini ya Wukani! na Tegherezgani kwa Chiuta na Kuŵa Ŵamoyo Kwamuyirayira. Kutolera pa masachizgo agha, namwe lembani masachizgo ghinu gha umo mungapharazgira.
MAZGU GHA CHIUTA MBUSAMBAZI
Khalilirani mu Chakubisamamo cha Wapachanya Nkhanira
Kasi “chakubisamamo” cha Yehova ntchivichi ndipo chikutivikilira wuli? (Salimo 91)
UMOYO WACHIKHRISTU
Ivyo Vingatovwira Kuti Tiŵe Ŵaluso mu Uteŵeti
—Kovwira Msambiri Kuti Wajipeleke na Kubatizika
Chifukwa wuli ntchakuzirwa kuŵa na vilato vyauzimu ivi? Kasi mungamovwira wuli msambiri winu kuti wafiske vilato ivi?
MAZGU GHA CHIUTA MBUSAMBAZI
Ŵakupambika Vipasi Nangauli Mbachekuru
Mavesi gha mu Salimo 92 ghakulongora kuti ŵachekuru ŵangachita vikuru na kupambika vipambi vyauzimu.
MAZGU GHA CHIUTA MBUSAMBAZI
Yehova Wakukumbuka Kuti Ndise Fuvu
Mu Salimo 103, Davide wakayowoya viyelezgero kuti walongosore ukuru wa lusungu lwa Yehova.
MAZGU GHA CHIUTA MBUSAMBAZI
“Wongani Yehova”
Mavesi gha mu Salimo 106 ghangatovwira kuti tiŵenge na mtima wa kuwonga Yehova nyengo zose.
MAZGU GHA CHIUTA MBUSAMBAZI
“Kasi Ningamuwezgera Vichi Yehova?”
Kasi wamasalimo wakaŵikapo mtima kuchita vichi kuti walongore kuwonga kwa Yehova? (Salimo 116)
UMOYO WACHIKHRISTU
Sambizgani Unenesko
Phaliraniko ŵanthu unenesko wa mu Baibolo pakugwiliskira ntchito chigaŵa chiphya ichi.
UMOYO WACHIKHRISTU
Upharazgi Wapadera wa Kugaŵira Gongwe la Mulinda mu Seputembala
Gongwe la Mulinda likulongosora vya chisangulusko kweniso umo Chiuta wakupelekera chisangulusko ichi.


text:
MAZGU GHA CHIUTA MBUSAMBAZI | MASALIMO 102-105
Yehova Wakukumbuka Kuti Ndise Fuvu
Davide wakayowoyanga viyelezgero kuti walongosore vya lusungu lwa Yehova
Taŵanthu tingalongosora yayi umo kuchanya kuli kutalikirana na charu chapasi. Ntheura tingalongosoraso yayi ukuru wa chitemwa cha Yehova
Yehova wakutaya kutali zakwananga zithu. Utali wake uli nga umo kuliri kumafumiro gha dazi kukafika kumanjiliro gha dazi
Nga umo dada wakulongolera lusungu ku mwana wake uyo wajipweteka, Yehova nayo wakulongora lusungu ku ŵakwananga awo ŵalapa ndipo ŵapwetekeka na kwananga kwawo


text:
MUTU 127
Wakeruzgika na Sanihedirini, Ndipo Ŵakaluta Nayo kwa Pilato
MATEYU 27:1-11 MARIKO 15:1 LUKA 22:66–23:3 YOHANE 18:28-35
WAKERUZGIKA MULENJI PAMASO PA SANIHEDIRINI
YUDASI ISIKARIYOTI WAKAKHUMBA KUJIKAKA
YESU ŴAKALUTA NAYO KWA PILATO KUTI WAKAMUPE CHILANGO
Apo Petrosi wakakana Yesu kachitatu kukaŵa kumatandakucha. Khoti la Sanihedirini likaŵa kuti lamara waka kweruzga Yesu mwakupambana na dango ndipo likambininika. Mulenji wa pa Chinkhondi, ŵakawunganaso. Pakuti dango likakananga kweruzga munthu usiku, panji ŵakakhumbanga kujara ŵanthu kumaso kuti ŵawoneke nga ŵakachita makora kumweruzga usiku. Ntheura ŵakamuyimika panthazi pawo Yesu.
Ŵakamufumbaso kuti: “Utiphalire usange ndiwe Khristu.” Yesu wakazgora kuti: “Nanga nimuphalirani, mungagomezga chara. Kweniso usange ningamufumbani, mungazgora chara.” Ndipouli, Yesu wakachita chikanga, wakayowoya kuti iyo ndiyo wakayowoyekerathu pa Daniyeli 7:13. Wakati: “Kufuma sono Mwana wa munthu wakhalenge ku woko lamalyero lankhongono la Chiuta.”—Luka 22:67-69; Mateyu 26:63.
Iwo ŵakakosera kuti: “Ipo kasi ndiwe Mwana wa Chiuta?” Yesu wakati: “Mwayowoya mwekha kuti ndine.” Apa ŵakawona nga kuti Yesu wakwenera kukomeka nadi chifukwa cha muyuyuro. Ŵakati: “Tikukhumbirachi ukaboni unyakeso? Pakuti tajipulikira tekha kufuma mu mulomo wake.” (Luka 22:70, 71; Mariko 14:64) Ntheura ŵakamukaka Yesu na kuluta nayo kwa Kazembe Pontiyo Pilato.
Yudasi Isikariyoti wakwenera kuti wakawonanga apo Yesu ŵakalutanga nayo kwa Pilato. Ntheura wakati wawona kuti Yesu wasuskika, chitima chikamukora. Kweni m’malo mwakuti wapemphe Chiuta kuti wamugowokere, iyo wakawezga waka masiliva 30 ghara. Yudasi wakati ku ŵalara ŵa ŵasofi: “Nili kunanga kwendera mphiska ndopa zambura mulandu.” Kweni ŵakamuzgora kuti: “Kasi ise vikutikhwaska wuli? Ujiwonerenge wekha!”—Mateyu 27:4.
Yudasi wakaponya masiliva 30 ghara mu tempile. Kufuma apo, wakaluta kuti wakajikake, kusazgirako mulandu wake. Yudasi wakajikaka ndipo vikuwoneka kuti munthavi uwo wakakakako chingwe ukaphajuka. Ntheura kufuma muchanya wakawa pa malibwe na kuphumuka.—Milimo 1:17, 18.
Kukaŵa kuchali mulenji apo Yesu ŵakalutanga nayo ku nyumba ya Pontiyo Pilato. Kweni Ŵayuda awo ŵakaluta nayo ŵakakana kunjira. Ŵakaghanaghananga kuti ŵangafipirwa usange ŵangakhwaskana na Ŵamitundu. Para vyaŵa nthena, ndikuti ŵangarya yayi chakurya pa Nisani 15. Ili likaŵa zuŵa lakwamba la Chiphikiro cha Vingwa Vyambura Nthukumusi, icho ŵakachiwonanga kuti ntchigaŵa cha Paska.
Pilato wakafumira kuwaro, wakaŵafumba kuti: “Kasi munthu uyu mwiza nayo kuno wali na mulandu wuli?” Iwo ŵakazgora kuti: “Munthu uyu waŵenge wambura kwananga, mphanyi tamupeleka kwa imwe chara.” Pilato wakwenera kuti wakawona kuti ŵakakhumbanga kuti wendere maghanoghano ghawo, ntheura wakati: “Mutorani mwekha na kumweruzga kuyana na dango linu.” Ivyo Ŵayuda ŵakayowoya vikalongora kuti ŵakakhumbanga nadi kukoma Yesu. Iwo ŵakazgora kuti: “Ntchakuzomerezgeka chara kwa ise kukoma munthu.”—Yohane 18:29-31.
Iwo ŵakamanya kuti usange ŵangamukoma pa chiphikiro cha Paska, mbwenu ŵanthu ŵaŵawukirenge. Kweni usange ŵangachitiska Ŵaroma kuti ndiwo ŵamukome pa vifukwa vya ndyali, mbwenu Ŵayuda ŵara ŵaŵavyenge mulandu pamaso pa ŵanthu.
Ŵalongozgi ŵara ŵakamuphalira yayi Pilato kuti Yesu ŵamusanga na mulandu wa kuyuyura Chiuta. Kweni sono ŵakayowoya vinyake, ŵakati: “Munthu uyu tamusanga kuti [1] wakupatuska mtundu withu, [2] wakukanizga ŵanthu kupeleka misonkho kwa Kesare, ndipo [3] wakuti iyo ni Khristu themba.”—Luka 23:2.
Pakuŵa mwimiliri wa Ŵaroma, Pilato wakafipa mtima na fundo yakuti Yesu wakuti ni themba. Ntheura Pilato wakanjiraso mu nyumba, wakachema Yesu, wakamufumba kuti: “Kasi ndiwe Themba la Ŵayuda?” Apa tingati wakang’anamuranga kuti, ‘Kasi waswa dango la ufumu wa Ŵaroma apo ukuti ndiwe themba kususkana na Kesare?’ Yesu wakati: “Kasi fumbo ili ndinu panji ŵanyake ŵamuphalirani vya ine?” Yesu wakwenera kuti wakafumba nthena kuti wamanye ivyo Pilato wakapulika vyakukhwaskana na iyo.—Yohane 18:33, 34.
Pilato wakapusikizgira nga kuti wandavipulikepo ndipo wakukhumba kupulika kwa Yesu. Ntheura wakati: “Kasi ine ndine Muyuda?” Wakatiso: “Ŵanthu ŵa mtundu wako na ŵalara ŵa ŵasembe ndiwo ŵakupeleka kwa ine. Kasi wachitachi?”—Yohane 18:35.
Yesu wakakhumba yayi kuti wayileke waka nkhani ya ufumu. Wakazgora mu nthowa iyo Kazembe Pilato wakwenera kuti wakazizwa nayo.
Manyani Vinandi
Yesu Khristu Wakomeka
Kasi Yesu wakambiska vichi pambere wandafwe?


text:
UMOYO WACHIKHRISTU
Nkhani Iyo Yitovwirenge Kuyowoya na Ŵanthu
Kwamba Janyuwale 2016, kuumaliro wa Gongwe la Mulinda ilo tikupharazgira kukuŵa mutu wakuti, “Kasi Baibolo Likuti Wuli?” Pa mutu uwu paŵenge nkhani izo zitovwirenge para tikupharazga. Zikulembeka nga umo mathirakiti ghithu ghali kulembekera. Pali fumbo lakuti munthu wayowoyepo maghanoghano ghake, zgoro lakufuma mu Baibolo, kweniso fundo zinyake izo tingamuphalira munthu.
Kanandi ŵanthu ŵakuzomera kusambira Baibolo para pakwamba tachezga nawo makora. Tiyeni tiwovwire ŵanthu na nkhani iyi kuti ŵamanye Chiuta.—Mt 5:6.
UMO MUNGACHITIRA:
Fumbani fumbo limoza kuti munthu wayowoyepo
Pulikizgani na kumuwonga
Ŵerengani lemba pa kamutu kakuti “Ivyo Baibolo Likuyowoya” ndipo mupemphani kuti wayowoye fundo iyo watorapo. Usange wali na nyengo, lutani pa kamutu kakuti “Ni Vichi Vinyake Ivyo Tikusambira mu Baibolo?”
Mupani magazini
Panganani nayo kuti muzakazgore fumbo lachiŵiri


text: 13 Davide wakadumbiskana na ŵalongozgi ŵa vikwi, ŵa mahandiredi na mulongozgi waliyose.+2 Ndipo Davide wakati ku mpingo wose wa Israyeli: “Usange ntchiwemi kwa imwe na chakuzomerezgeka kwa Yehova Chiuta withu, tiyeni titume mazgu ku ŵabali ŵithu wose awo ŵakhalako mu vigaŵa vyose vya Israyeli, ku ŵasembe, na Ŵalevi mu misumba+ yawo na malo ghakuliskako viŵeto, kuti ŵazakawungane nase.3 Tikatore Likasa+ la Chiuta withu.” Pakuti mu mazuŵa gha Sauli ŵakaŵa nalo na ntchito yayi.+4 Mpingo wose ukakolerana kukalitora, pakuti ŵanthu wose ŵakawona kuti ntchiwemi.5 Ntheura Davide wakawunganya Israyeli yose kufuma ku mlonga* wa Eguputo m’paka ku Lebo-hamati*+ kuti ŵakatore Likasa la Chiuta waunenesko ku Kiriyati-yerimu.+6 Davide na Israyeli yose ŵakakwera ku Baala,+ ku Kiriyati-yerimu, kwa Yuda, kukatora Likasa la Yehova, Chiuta waunenesko, uyo wakukhala pachanya* pa ŵakerubi,+ apo zina lake likuchemeka.7 Kweni ŵakaŵika Likasa la Chiuta waunenesko mu gileta liphya+ na kufuma nalo mu nyumba ya Abinadabu. Uza na Ahiyo ndiwo ŵakendeskanga gileta.+8 Davide na Israyeli yose ŵakasekeleranga chomene pamaso pa Chiuta waunenesko na nkhongono zawo zose. Pakaŵa kwimba sumu, kulizga ŵabango, vyakwimbira vya vingwe, tung’oma,+ makumbalo,*+ na mbata.+9 Ŵakati ŵafika pa malo ghakupwanthirapo gha Kidoni, Uza wakanyoloska woko lake na kukora Likasa, pakuti ng’ombe zikaŵa pafupi kuligudubura.10 Penepapo ukali wa Yehova ukagolera pa Uza, wakamutimba chifukwa wakanyoloskera woko lake pa Likasa,+ ndipo wakafwira pamaso pa Chiuta.+11 Kweni Davide wakakwiya chifukwa chakuti ukali wa Yehova ukagolera pa Uza. Ndipo malo ghara ghakuchemeka Perezi-uza* m’paka lero.12 Pa zuŵa lira, Davide wakawopa chomene Chiuta waunenesko, wakati: “Kasi ningiza nalo wuli Likasa la Chiuta waunenesko kwa ine?”+13 Davide wakatondeka kwiza nalo Likasa uko iyo wakaŵa mu Msumba wa Davide, kweni wakalitolera ku nyumba ya Obedi-edomu Mugiti.14 Likasa la Chiuta waunenesko likaŵa mu nyumba ya Obedi-edomu, ndipo likakhala mu nyumba yake myezi yitatu. Yehova wakatumbika nyumba ya Obedi-edomu na vyose ivyo wakaŵa navyo.+


text:
Kasi Kayowoyero Kinu ‘Ni Enya Apo Mukunena Cara’?
Wonani cakucitika ici: Mulara wa mu Komiti Yakudumbiskana na Cipatala, wapangana na muwukirano kuti ŵazakendere lumoza mu uteŵeti pa Sabata mulenji. Pa Sabata mulenji, mulara uyu wakupokera foni kufuma kwa mubali uyo muwoli wake wacita ngozi pa galimoto ndipo ŵacimbilira nayo ku cipatala. Mubali uyu wakupempha mulara kuti wamovwire kusanga dokotala uyo wangapulikiska pa nkhani ya ndopa. Ntheura, mulara wakuphalira mubali muwukirano kuti watondeka kunjira mu uteŵeti kuti wakawovwire mbumba iyi.
Wonani cakucitika cinyake: Mama uyo wakulera yekha ŵana ŵaŵiri wacemeka na mbumba yinyake mu mpingo kuti ŵakacezge mise. Wati waphalira ŵana ŵake nkhani iyi, iwo ŵakukondwa comene. Ŵakulindilira mwakunweka zuŵa ili. Ndipouli, pambere zuŵa ili lindafike, mbumba yira yikuphalira mama wa ŵana aŵa kuti pacitika cinthu cinyake camabuci ndipo nchezgo yitondeke. Pamanyuma, mama uyu wakumanya ico cikatondeska nchezgo. Mbumba yira yikati yacema mama uyu, yikacemekaso na ŵabwezi ŵake ŵanyake, ndipo yikazomera.
Pakuŵa Ŵakhristu, tikwenera kucita ivyo tayowoya. Tikwenera yayi kuyowoya kuti “enya apo tikunena cara.” (2 Kor. 1:18) Ndipouli, nga umo viyelezgero viŵiri ivi vikulongolera, vinthu vikuyana yayi. Nyengo zinyake vingawoneka kuti nchakusuzga kufiska ivyo tikalayizga. Mpositole Paulosi nayo ivi vikamucitikirapo.
PAULOSI ŴAKAMUTUNDURA KUTI NGWAKUSINTHASINTHA
Mu 55 C.E., apo Paulosi wakaŵa mu Efeso pa ulendo wake wacitatu wa umishonale, wakakhumbanga kwambuka Nyanja ya Aegean kuluta ku Korinte, ndipo para wafuma uku, walute ku Makedoniya. Pakuwelera ku Yerusalemu, wakaghanaghana vya kuluta ku mpingo wa mu Korinte kaciŵiri, panji kuti wakatore vyawanangwa kwa iwo vya ŵabali ŵa mu Yerusalemu. (1 Kor. 16:3) Fundo iyi yalongoreka makora pa 2 Ŵakorinte 1:15, 16, apo pakuti: “Na cigomezgo ici, nkhakhumbanga kwiza kwa imwe, kuti muŵe na cifukwa caciŵiri cakuŵira ŵacimwemwe, ndipo para nandakayima kwa imwe nilute ku Makedoniya, na kuwerako ku Makedoniya kwiza kwa imwe ndiposo kuti muzakanipelekezge pakuya ku Yudeya.”
Vikulongora kuti mu kalata yake yinyake, Paulosi wakamanyiska ŵabali ŵa mu Korinte umo wenderenge. (1 Kor. 5:9) Ndipouli, nyengo yicoko waka yikati yajumphapo kufuma apo wakalembera kalata iyi, Paulosi waka phalirika na ŵa mu nyumba ya Kolowe kuti mu mpingo uwu mukaŵa kugazgana. (1 Kor. 1:10, 11) Paulosi wakasintha ulendo wake ndipo wakaŵalembera kalata iyo panyengo yasono yikucemeka kuti 1 Ŵakorinte. Mu kalata iyi, Paulosi wakaŵapa ulongozgi na nchenyo. Kweniso wakaŵaphalira kuti ulendo wake wasintha; wakati walutenge dankha ku Makedoniya pambere wandalute ku Korinte.—1 Kor. 16:5, 6. *
Vikulongora kuti ŵabali ŵa mu Korinte ŵakati ŵapokera kalata yake, ‘ŵapositole ŵapacanya’ mu mpingo uwu, ŵakamutundura kuti wakufiska yayi ivyo walayizga. Pakujivikilira, Paulosi wakafumba kuti: “Apo nkhaŵa na khumbo ili, kasi nkhacita mwakupepuka? Panji vinthu ivyo nkhakhumbanga, nkhavikhumba kwakuyana na thupi, mwakuti niyowoye kuti ‘Enya, Enya’ ndipo ‘Cara, Cara’?”—2 Kor. 1:17; 11:5.
Tingafumba kuti, Pa nkhani izi, kasi mpositole Paulosi ‘wakacita mwakupepuka?’ Yayi. Lizgu ilo lili kung’anamulika kuti “mwakupepuka” likung’anamuraso kusinthasintha, kuleka kugomezgeka, panji kuleka kufiska ivyo walayizga. Paulosi wakafumba kuti, kasi “vinthu ivyo nkhakhumbanga, nkhavikhumba kwakuyana na thupi?” Fumbo ili mphanyi likawovwira Ŵakhristu ŵa mu Korinte kumanya kuti Paulosi wakasintha ulendo wake cifukwa cakuti wakaŵa wambura kugomezgeka yayi.
Paulosi wakaŵasuska, wakati: “Kweni Ciuta ngwakugomezgeka, mwakuti kayowoyero kithu kwa imwe ni Enya apo tikunena Cara yayi.” (2 Kor. 1:18) Paulosi wakasintha ulendo wake cifukwa cakuti wakaghanaghaniranga ŵabali na ŵadumbu ŵa mu Korinte. Pa 2 Ŵakorinte 1:23 tikuŵazga kuti Paulosi wakasintha ulendo wake wakuti wambe kuluta ku Korinte kuti ‘waŵavikilire ku citima cakusazgikira.’ Nadi, wakaŵapa mwaŵi wakuti ŵasinthe nkharo yawo pambere iyo wandize. Ndipo ndivyo ŵakacita nadi. Apo Paulosi wakaŵa ku Makedoniya, Tito wakamuphalira kuti kalata iyo wakalembera Ŵakorinte yikaŵawovwira kuti ŵaŵe na citima na kupera. Ici cikamukondweska comene Paulosi.—2 Kor. 6:11; 7:5-7.
“AMENI” KWA CIUTA
Apo ‘ŵapositole ŵapacanya’ ŵakatunduranga Paulosi kuti ngwakusinthasintha, ŵakang’anamurangaso kuti ŵangavigomezga yayi ivyo wakapharazganga. Ndipouli, Paulosi wakakumbuska Ŵakorinte kuti wakapharazganga Yesu Khristu kwa iwo. Iyo wakati: “Mwana wa Ciuta, Yesu Khristu, uyo wakapharazgika pakati pinu kwizira mwa ise, ndiko kuti, kwizira mwa Ine na Silivano na Timote, wakazgoka Enya uku ni Cara yayi, kweni kwa iyo Enya wazgoka Enya.” (2 Kor. 1:19) Kasi Yesu Khristu, uyo Paulosi wakatolerako, wakaŵa wambura kugomezgeka? Yayi. Nyengo zose Yesu wakayowoyanga unenesko. (Yoh. 14:6; 18:37) Usange uthenga wa Yesu ukaŵa waunenesko ndiposo wakugomezgeka, ndipo Paulosi wakapharazganga uthenga wenewuwu, ndikuti uthenga wake nawo ukaŵa wakugomezgeka.
Yehova ni “Ciuta wa unenesko.” (Sal. 31:5) Tikuwona fundo iyi mu mazgu agho Paulosi wakalemba ghakuti: “Nanga malayizgo gha Ciuta ghaŵe ghanandi wuli, ghazgoka Enya kwizira mwa iyo,” kung’anamura kuti kwizira mwa Khristu. Cifukwa cakuti Yesu wakaŵa wakugomezgeka apo wakaŵa pa caru capasi, vikasimikizgira kuti malayizgo gha Yehova ngakugomezgeka. Paulosi wakalutizga kuti: “Ntheura pera, kwizira mwa iyo [Yesu] tikuti ‘Ameni’ kwa Ciuta mwakuti wapike ucindami mwa ise.” (2 Kor. 1:20) Yesu nchisimikizgo, panji kuti “Ameni,” cakuti layizgo lililose la Yehova Ciuta lifiskikenge.
Yehova na Yesu ŵakuyowoya unenesko nyengo zose; Paulosi nayo wakayowoyanga unenesko. (2 Kor. 1:19) Wakaŵa wakusinthasintha yayi. Iyo wakalayizganga “kwakuyana na thupi” cara. (2 Kor. 1:17) M’malo mwake, ‘wakendanga mwa mzimu.’ (Gal. 5:16) Cilicose ico wakacitanga, cikalongoranga kuti wakakhumbiranga viwemi ŵabali na ŵadumbu ŵake. Enya wake wakaŵa nadi Enya.
KASI ENYA WINU WAKUNG’ANAMURA ENYA?
Mazuŵa ghano, ŵanthu ŵanandi ŵakutondeka kufiska ivyo ŵalayizga para pacitika kasuzgo kacoko waka panji para ŵakukhumba kucita cinthu cinyake. Pa nkhani za bizinesi, ni nyengo zose yayi apo “Enya” wakuŵa nadi “Enya,” nanga ni para ŵanthu ŵacita kulemba ivyo ŵapangana. Ŵanthu ŵanandi ŵakuwona kuti nthengwa ni layizgo la umoyo wawo wose yayi. Ukuru wa ciŵelengero ca ŵanthu awo ŵakupatana, nchilongolero cakuti ŵanthu ŵanandi ŵakuzirwiska yayi nthengwa ndipo ŵakuwona kuti ŵangayileka nyengo yiliyose.—2 Tim. 3:1, 2.
Imwe ke? Kasi Enya winu wakung’anamura Enya? Nga umo tawonera kuuyambiro wa nkhani iyi, munthu wangatondeka kufiska ivyo walayizga cifukwa cakuti ngwakusinthasintha yayi, kweni cifukwa ca vinthu vyamabuci. Kweni usange imwe pakuŵa Mkhristu mwalayizga cinthu cinyake, mukwenera kuyezgayezga kufiska. (Sal. 15:4; Mat. 5:37) Usange mucitenge nthena, mumanyikwenge kuti muli ŵakugomezgeka, mukucita ivyo mwayowoya, kweniso mukuyowoya unenesko nyengo zose. (Efe. 4:15, 25; Yak. 5:12) Para ŵanthu ŵamanya kuti muli ŵakugomezgeka mu vinthu vyose, ŵategherezgenge para mukuŵapharazgira unenesko wakukhwaskana na Ufumu wa Ciuta. Ntheura, tiyeni tiŵikepo mtima kuti Enya withu waŵenge nadi Enya.
^ ndime 7 Nyengo yicoko waka wakati walemba kalata ya 1 Ŵakorinte, Paulosi wakaluta nadi ku Makedoniya uko wakalembera kalata ya 2 Ŵakorinte ndipo wakendera ku Trowa. (2 Kor. 2:12; 7:5) Kufuma apo, wakaluta ku Korinte.


text: 25 Mazgu agho ghakiza kwa Yeremiya kuyowoya vya ŵanthu wose ŵa ku Yuda mu chaka chachinayi cha Yehoyakimu+ mwana wa Yosiya themba la Yuda, ichoso chikaŵa chaka chakwamba cha Themba Nebukadinezara* la Babuloni.2 Yeremiya ntchimi wakayowoya vya ŵanthu wose ŵa ku Yuda na wose ŵakukhala mu Yerusalemu kuti:3 “Kwambira mu chaka cha 13 cha Yosiya+ mwana wa Amoni, themba la Yuda, m’paka muhanya uno, vyaka ivi 23, mazgu gha Yehova ghakwiza kwa ine. Ndipo ine nkhumuphalirani kaŵirikaŵiri,* kweni mukupulika chara.+4 Yehova wakatumaso kwa imwe ŵateŵeti ŵake wose, ntchimi, kuŵatuma kaŵirikaŵiri,* kweni mukapulika chara nesi kuthya khutu linu kuti mupulike.+5 Iwo ŵakatenge: ‘Taŵeya, weraniko waliyose wa imwe ku nthowa zake ziheni na milimo yake yiheni.+ Apo ndipo mulutilirenge kukhala nyengo yitali mu charu icho Yehova wakapeleka nikale kwa imwe na ŵasekuru ŵinu.6 Mungalondezganga ŵachiuta ŵanyake chara, kuŵateŵetera na kuŵasindamira, na kunikwiyiska na mulimo wa mawoko ghinu. Para apo chara, nikhizgirenge soka pa imwe.’7 “Yehova wakuti: ‘Kweni mukanipulikira chara. M’malo mwake, mukanikwiyiska na mulimo wa mawoko ghinu, na kujichemera soka.’+8 “Ntheura Yehova wa mawumba wakuti: ‘“Chifukwa chakuti mundapulikire mazgu ghane,9 nkhuchemeska mbumba zose zakumpoto,”+ wakuti Yehova, “nkhuchemeska Themba Nebukadinezara* la Babuloni, muteŵeti wane.+ Nizenge nawo kuzakimikana na charu ichi+ na awo ŵakukhalamo kweniso na mitundu yose iyo yachizingilizga.+ Niŵaparanyirengethu na kuŵazgora chinthu chakuti ŵanthu ŵazukume nacho na kulizgirapo kaluvi, na chakupasuka muyirayira.10 Namulekeska mwa iwo mazgu ghakuzaya na mazgu ghakusekelera,+ mazgu gha mwenenthengwa na mazgu gha mwali,+ kulira kwa libwe lakusirapo, na ungweru wa nyali.11 Charu chose ichi chipasukenge na kuzgoka malo ghakofya, ndipo mitundu iyi yamuteŵetera themba la Babuloni vyaka 70.”’+12 “‘Kweni para vyaka 70 vyakwana,+ nizamufumba* themba la Babuloni na mtundu wura pa maubudi ghawo,’+ wakuti Yehova, ‘ndipo nizamuzgora charu cha Ŵakalidi kuŵa chakupasuka muyirayira.+13 Nizamufiska pa charu chira mazgu ghane ghose agho nachiyowoyera, vyose ivyo vili kulembeka mu buku ili, ivyo Yeremiya wachima kwimikana na mitundu yose.14 Pakuti mitundu yinandi na mathemba ghakuru+ ŵazamuŵazgora ŵazga,+ ndipo ine nizamuŵawezgera nduzga kuyana na ivyo ŵachita ndiposo mulimo wa mawoko ghawo.’”+15 Yehova Chiuta wa Israyeli wakati kwa ine: “Tora nkhombo iyi ya vinyo la ukali mu woko lane, ndipo ukamweske mitundu yose iyo nkhukutumako.16 Ŵamumwa na kupenthyapenthya, ŵamuchita nga mbanthu ŵakufuntha chifukwa cha lupanga ulo nkhutuma pakati pawo.”+17 Ntheura nkhatora nkhombo mu woko la Yehova, nkhamweska mitundu yose iyo Yehova wakanitumako:+18 Nkhambira na Yerusalemu na misumba ya Yuda,+ mathemba ghake na ŵakaronga ŵake, nkhaŵapasura na kuŵazgora chinthu icho ŵanthu ŵakuzukuma nacho, ŵakulizgirapo kaluvi na kutemberapo,+ nga umo viliri muhanya uno.19 Kufuma apo, nkhiza kwa Farawo themba la Eguputo na ŵateŵeti ŵake, ŵakaronga ŵake, ŵanthu ŵake wose,+20 na mitundu yawo yose yakunjilirana. Mathemba ghose gha charu cha Uzi. Mathemba ghose gha charu cha Ŵafilisiti,+ Ashikeloni,+ Gaza, Ekironi, na awo ŵakakhalapo ŵa Ashidodi,21 Edomu,+ Mowabu,+ na Ŵaamoni.+22 Mathemba ghose gha Ture, mathemba ghose gha Sidoni,+ na mathemba gha pa chirwa cha mu nyanja.23 Dedani,+ Tema, Buzi, na wose awo ŵakumeta sisi m’mbulukutu.+24 Mathemba ghose gha Ŵaarebiya+ na mathemba ghose gha mitundu yakunjilirana iyo yikukhala mu mapopa.25 Mathemba ghose gha Zimuri, mathemba ghose gha Elamu,+ na mathemba ghose gha Ŵamedi.+26 Mathemba ghose ghakumpoto, kufupi na kutali, yumoza na munyake, na maufumu ghanyake ghose gha pa charu chapasi agho ghalipo. Ndipo themba la Sheshaki*+ lizamumwa pamanyuma pa iwo.27 “Uŵaphalire kuti: ‘Yehova wa mawumba, Chiuta wa Israyeli, wakuti: “Mwani, muloŵere, mubokore na kuwa kwambura kuwukaso+ chifukwa cha lupanga ulo nkhutuma pakati pinu.”’28 Usange ŵakana kutora nkhombo iyi mu woko lako na kumwa, uŵaphalire kuti: ‘Yehova wa mawumba wakuti: “Mwani kwambura kutondeka.29 Pakuti wonani, usange nkhudankha kukhizgira soka pa msumba uwo uli na zina lane,+ kasi imwe mungaleka kulangika?”’+“‘Mulekenge chara kulangika, pakuti nkhuchemeska lupanga kwimikana na wose awo ŵakukhala pa charu chapasi,’ wakuti Yehova wa mawumba.30 “Uchime kwa iwo mazgu ghose agha, uti kwa iwo:‘Yehova wabangurenge kufuma kuchanya,Wafumiskenge lizgu lake mu malo ghake ghatuŵa.Wabangurenge chomene kwimikana na malo ghake ghakukhalamo.Kupoma nga ni awo ŵakukanda mu chakukamiramo mpheska,Wimbenge mwauchatonda pa wose awo ŵakukhala pa charu chapasi.’31 ‘Kapomezi kapulikikwenge m’paka ku vigoti vya charu chapasi,Pakuti Yehova wakupindikana na mitundu.Wapelekenge yekha cheruzgo pa ŵanthu wose.+Ndipo wapelekenge ŵaheni ku lupanga,’ wakuti Yehova.32 Yehova wa mawumba wakuti:‘Wonani! Soka likufuma ku mtundu kuya ku mtundu,+Chimphepo chikuru chifumenge ku vigaŵa vyakutali chomene vya charu chapasi.+33 “‘Mu zuŵa ilo, ŵakukomeka na Yehova ŵamwambira ku chigoti chimoza cha charu m’paka ku chigoti chinyake cha charu. Ŵanthu ŵamuŵatengera yayi, nanga nkhuŵawunjika panji kuŵasunga. Ŵamuŵa nga ni manyoŵa pasi.’34 Lirani na kukolomoka, imwe ŵaliska!Kunkhurani, imwe ŵakuru ŵa mskambo,Chifukwa nyengo yakuti mukomeke na kumbininika yiza,Ndipo muwenge nga ntchiteŵetero chakuzirwa.35 Ŵaliska ŵalije malo ghakuti ŵachimbilireko,Ŵakuru ŵa mskambo ŵalije kwakuponera.36 Pulikani! Kukolomoka kwa ŵaliskaNa kubobota kwa ŵakuru ŵa mskambo,Pakuti Yehova wakuparanya malo ghawo ghakuliskako viŵeto.37 Mu vikaya vyamtende mulije chamoyoChifukwa cha ukali wakugolera wa Yehova.38 Wasida malo ghake nga ni nkhalamu yichoko,+Pakuti charu chawo chazgoka malo ghakofyaChifukwa cha nkhaza za lupangaNa chifukwa cha ukali wake wakugolera.”


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
3 Mwakuyana waka, imwe ŵawoli, mujilambikenge ku ŵafumu ŵinu,+ mwakuti usange ŵanyake mbambura kupulikira mazgu, ŵawojeke kwambura mazgu kwizira mu makhaliro gha ŵawoli ŵawo,+
2 chifukwa cha kuŵa ŵakaboni ŵakuwona na maso makhaliro ghinu ghatuŵa+ pamoza na ntchindi zikuru.
3 Ndipo kujitozga kwinu kuleke kuŵa kwa kuwaro, kuluka sisi, kuvwara vitoweskero vyagolide+ panji kuvwara malaya ghakudura,
4 kweni kuŵe kwa munthu wakubisika wa mu mtima mu chakuvwara chambura kwanangika cha mzimu wakufwasa na wakuzika,+ uwo ngwakuzirwa chomene pamaso pa Chiuta.
5 Pakuti ndimo kale ŵanakazi ŵatuŵa awo ŵakagomezganga Chiuta ŵakajitozgeranga. Ŵakajilambikanga ku ŵafumu ŵawo,
6 nga umo Sara wakapulikiranga Abrahamu, wakamuchemanga fumu.+ Ndipo imwe mwazgoka ŵana ŵake, chikuru mukulutilira kuchita viwemi na kuleka kopa chilichose.+
7 Mwakuyana waka, imwe ŵafumu lutilirani kuŵamanya makora ŵawoli ŵinu. Muŵapenge ntchindi+ ŵanakazi nga ntchiŵiya chambura kukhora, mwakuti malurombo ghinu ghaleke kujandizgika. Pakuti nawo ŵazamuhara+ chawanangwa chikuru cha umoyo pamoza na imwe.
8 Paumaliro, imwe mose muŵe ŵakuyana maghanoghano,+ ŵakulengerana chitima,+ ŵakutemwa ŵabali, ŵa mtima wa chiwuravi, na ŵakujiyuyura.+
9 Lekani kuwezgera uheni pa uheni,+ nesi kutuka pa kutuka.+ Kweni mutumbikenge ŵanthu,+ chifukwa Chiuta wakamuchemani kuti mutumbikenge ŵanthu mwakuti muzakahare thumbiko.
10 Pakuti “uyo wakukhumba kukondwa na umoyo na kuwona mazuŵa ghawemi, wawezgeko lulimi lwake ku icho ntchiheni+ ndipo milomo yake yileke kuyowoya upusikizgi.
11 Wapatukeko ku viheni+ na kuchita viwemi.+ Wapenje mtende na kuwulondezga.+
12 Chifukwa maso gha Yehova ghali pa ŵarunji, ndipo makutu ghake ghakupulikizga maŵeyelero ghawo,+ kweni chisko cha Yehova chikususkana na awo ŵakuchita viheni.”+
13 Ni njani uyo wangamupwetekani usange mukulimbikira kuchita viwemi?+
14 Nanga musuzgike chifukwa cha urunji, muŵenge ŵakukondwa.+ Kweni lekani kopa chinthu icho iwo ŵakopa, nesi kwenjerwa nacho.+
15 Zomerezgani mu mitima yinu kuti Khristu ni Fumu kweniso kuti ni mutuŵa. Nyengo zose muŵe ŵakunozgeka kujivikilira panthazi pa waliyose uyo wakukhumba kumanya chigomezgo icho muli nacho. Kweni muchitenge nthena mwakuzika+ ndiposo na ntchindi zikuru.+
16 Lutilirani kuŵa na njuŵi yiwemi,+ mwakuti para ŵakumunenani pa chilichose, awo ŵakumunenani ŵakhozgeke soni+ chifukwa cha makhaliro ghinu ghawemi pakuŵa ŵalondezgi ŵa Khristu.+
17 Pakuti usange Chiuta wazomerezga, ntchiwemi kuti musuzgike chifukwa chakuti mukuchita viwemi,+ kuluska kuti musuzgike chifukwa chakuti mukuchita viheni.+
18 Pakuti Khristu wakafwira zakwananga kamoza pera.+ Munthu murunji wakafwira ŵambura urunji,+ mwakuti wamulongozgerani kwa Chiuta.+ Wakakomeka mu thupi,+ kweni wakazgoka wamoyo mu mzimu.+
19 Ntheura wakaluta na kukapharazga ku mizimu iyo yili mu jele,+
20 iyo yikaŵa yambura kupulikira apo Chiuta wakalindilira mwakuzikira mu mazuŵa gha Nowa,+ apo chingalaŵa chikapangikanga,+ icho chikaponoska ŵanthu ŵachoko waka pa maji,+ ŵanthu aŵa ŵakaŵa 8.
21 Ubatizo ndiwo ukuyana na ichi, uwo ukumuponoskani sono, (kuwuskako malikho gha thupi yayi, kweni kulomba njuŵi yiwemi kwa Chiuta),+ kwizira mu chiwuka cha Yesu Khristu.
22 Iyo wali kuluta kuchanya, wali ku woko lamalyero la Chiuta.+ Ndipo ŵangelo na ŵamazaza na ŵankhongono ŵali pasi pake.+
Tumizgani
Tumizgani
1 Petrosi 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=60&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D60%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text: 4 Mozesi wakazgora kuti: “Kweni wuli usange ŵamutondeka kunigomezga na kupulikira mazgu ghane?+ Pakuti ŵamuti, ‘Yehova wandawonekere kwa iwe.’”2 Yehova wakati: “Kasi ntchivichi icho chili mu woko lako?” Iyo wakazgora kuti: “Ndodo.”3 Chiuta wakati: “Yiponya pasi.” Ntheura wakayiponya pasi, ndipo yikazgoka njoka.+ Mozesi wakayichimbira.4 Sono Yehova wakati kwa Mozesi: “Nyoloska woko lako, uyikore ku mchira.” Ntheura wakanyoloska woko lake na kuyikora, ndipo yikazgokaso ndodo mu woko lake.5 Penepapo Chiuta wakati: “Ukachite nthena kuti ŵakagomezge kuti Yehova Chiuta wa ŵasekuru ŵawo, Chiuta wa Abrahamu, Chiuta wa Yisake, na Chiuta wa Yakhobe,+ wanguwonekera kwa iwe.”+6 Yehova wakayowoyaso kuti: “Njizga woko lako mu thumba la pachifuŵa* la chakuvwara chako.” Ntheura wakanjizga woko lake mu thumba la chakuvwara chake. Wakati walifumiska, wonani, woko lake likaŵa na vyoni ndipo likatuŵa nga ntchiwuvi.+7 Chiuta wakati: “Njizgaso woko lako mu thumba la pachifuŵa la chakuvwara chako.” Ntheura wakanjizgaso woko lake mu thumba la chakuvwara chake. Wakati walifumiska, likaŵaso makora nga umo likaŵira thupi lake lose.8 Chiuta wakati: “Usange ŵamutondeka kukugomezga iwe panji kuŵikako mahara ku chimanyikwiro chakwamba, mbwenu ŵamugomezga chimanyikwiro chachiŵiri.+9 Ndipouli, para ŵakatondeka kugomezga vimanyikwiro viŵiri ivi na kukana kupulikira mazgu ghako, ukateke maji mu Mlonga wa Nayelo na kughathira pa malo ghakomira. Ndipo maji agho wamuteka mu Nayelo ghamuzgoka ndopa pa malo ghakomira.”+10 Sono Mozesi wakati kwa Yehova: “Nigowokerani, A Yehova, ine nkhutondeka kuyowoya makora kwamba kale ndiposo apo imwe mukambira kuyowoya na ine muteŵeti winu, pakuti mulomo wane nguzito ndipo lulimi lwane nalo nduzito.”+11 Yehova wakati kwa iyo: “Kasi ni njani uyo wakapanga mulomo wa munthu panji uyo wakupanga ŵanthu kuti ŵaŵe ŵambura kuyowoya, ŵakumangwa, ŵakulaŵiska makora, panji ŵachibulumutira? Asi ndine Yehova?12 Ipo sono luta. Ine namuŵa nawe para ukuyowoya,* ndipo namukusambizga icho wamuyowoya.”+13 Kweni iyo wakati: “Nigowokerani, A Yehova, naŵeya, tumani munthu munyake uyo mungakhumba kutuma.”14 Penepapo ukali wa Yehova ukagolera chomene pa Mozesi, ndipo wakati: “Asi mukuru wako Aroni+ Mulevi walipo? Nkhumanya kuti wangayowoya makora. Ndipo sono wali mu nthowa kuti wazakakumane nawe. Mtima wake ukondwenge para wakuwona.+15 Ntheura uyowoye nayo na kuŵika mazgu agha mu mulomo wake.+ Ine namuŵa na iwe na iyo para mukuyowoya,+ ndipo namumusambizgani icho mwamuchita.16 Iyo wamukuyowoyera ku ŵanthu, ndiyo wamuŵa mulomo wako, ndipo iwe wamuŵa nga ni Chiuta kwa iyo.*+17 Ukakolere ndodo iyi mu woko lako na kuchitira vimanyikwiro.”+18 Ntheura Mozesi wakawelera kwa Yeturo wiskevyara,+ ndipo wakati kwa iyo: “Nkhukhumba kuwelera ku ŵabali ŵane ku Eguputo kuti nkhawone usange ŵachali ŵamoyo.” Yeturo wakati kwa Mozesi: “Ulute mu mtende.”19 Pamasinda Yehova wakati kwa Mozesi ku Midiyani: “Luta, welera ku Eguputo, chifukwa ŵanthu wose awo ŵakakhumbanga kukukoma* ŵali kufwa.”+20 Penepapo Mozesi wakatora muwoli wake na ŵana ŵake ŵanalume na kuŵakwezga pa mbunda, ndipo wakanyamuka kuwelera ku charu cha Eguputo. Mozesi wakayeghaso ndodo ya Chiuta waunenesko mu woko lake.21 Yehova wakati kwa Mozesi: “Para wawelera ku Eguputo, ukawoneseske kuti wachita pamaso pa Farawo minthondwe yose iyo nakupa nkhongono kuti ukachite.+ Kweni ine namuzomerezga mtima wake kuti uŵe unonono,+ ndipo wamuzomera chara kuti ŵanthu ŵane ŵalutenge.+22 Iwe ukati kwa Farawo, ‘Yehova wakuti: “Israyeli ni mwana wane mwanalume wakwamba kubabika.+23 Nkhukuphalira kuti, Zomerezga mwana wane walutenge kuti wakaniteŵetere. Kweni usange ukukana kumuzomerezga, nikomenge mwana wako mwanalume wakwamba kubabika.”’”+24 Sono mu nthowa ŵati ŵafika pa malo ghakugona, Yehova+ wakakumana nayo ndipo wakakhumbanga kumukoma.+25 Ntheura Zipora+ wakatora libwe lakuthwa* na kukotora mwana wake ndipo kachikumba ako wakakotora wakakaponya pa malundi ghake, ndipo wakati: “Pakuti ndimwe mfumu wane wa ndopa.”26 Ntheura Chiuta wakamuleka kuti walutenge. Pa nyengo iyi, Zipora wakati: “Mfumu wa ndopa,” chifukwa cha ukotoli.27 Penepapo Yehova wakati kwa Aroni: “Luta ku mapopa ukakumane na Mozesi.”+ Ntheura wakaluta kukakumana nayo mu phiri la Chiuta waunenesko+ ndipo wakamutawuzga na kumufyofyontha.28 Mozesi wakaphalira Aroni mazgu ghose gha Yehova uyo wakamutuma,+ na vimanyikwiro vyose ivyo wakamutuma kuti wakachite.+29 Pamasinda Mozesi na Aroni ŵakaluta na kuwunjika ŵalara wose ŵa Israyeli.+30 Aroni wakaŵaphalira mazgu ghose agho Yehova wakayowoya kwa Mozesi, ndipo Mozesi wakachita vimanyikwiro+ pamaso pa ŵanthu.31 Ntheura ŵanthu ŵakagomezga.+ Ŵakati ŵapulika kuti Yehova wakumbuka Ŵaisrayeli+ nakuti wawona suzgo yawo,+ ŵakajikama pasi na kusindama.


text:
MBIRI YAKALE
Desiderius Erasmus
DESIDERIUS ERASMUS wakaŵako cha m’ma 1469-1536 C. E. Pakwamba wakaŵa wakutchuka ndipo ŵanthu ŵakamuwonanga kuti ngwamahara chomene ku Europe. Kweni paumaliro ŵanandi ŵakamba kuyowoya kuti ni munthu wawofi na wachigaluka. Apo ŵakasuskananga vya Tchalitchi, iyo wakavumbura kuti Ŵakatolika ŵakusambizga visambizgo vyachilendo ivyo vikukolerana yayi na Mazgu gha Chiuta. Mazuŵa ghano, ŵanthu ŵanandi ku Europe ŵakumukumbukira chifukwa wakawovwira chomene kuti ŵanthu ŵawonenge mwakwenelera nkhani yakusopa. Kasi vikenda wuli?
MABUKU AGHO WAKALEMBA NA IVYO WAKAGOMEZGANGA
Erasmus wakamanyanga makora Chigiriki na Chilatini. Ivi vikamovwira kuti wapambaniskenge makora Mabaibolo gha Chilatini nga ni Baibolo la Latin Vulgate na mipukutu yakale Yachigiriki iyo yikumanyikwa kuti Phangano Liphya (New Testament.) Iyo wakakhorwa kuti fundo za mu Baibolo ni zakuzirwa chomene. Paumaliro wakawona kuti Baibolo likwenera kung’anamulika mu viyowoyero vinyake ivyo ŵanthu ŵakavimanyanga makora.
Iyo wakambiska vyakuti vinthu visinthe mu Tchalitchi la Katolika chifukwa wakagomezganga kuti Ŵakhristu ŵakwenera kulondezga Baibolo m’malo mwa visambizgo vya ŵanthu. Ntheura Tchalitchi la Katolika likati Erasmus ndiyo wakapangiska kuti ŵanthu ŵambe kughanaghana vyakusintha vinthu mu Tchalitchi.
Erasmus wakavumbura mautesi gha Tchalitchi la Katolika na Ŵapoletesitanti
Erasmus wakalemba kuti ŵalongozgi ŵa tchalitchi ŵakalyeranga ŵanthu masuku pa mutu, ŵakaŵa ŵakujikwezga, kweniso kuti ŵapapa ŵakakhozgeranga nkhondo. Iyo wakati ŵalongozgi aŵa ŵakaŵa ŵavimbundi ndipo ŵakachitanga maluso ghanyake agho ghakukolerana chara na khumbo la Chiuta. Mwachiyelezgero, ŵakapusikanga ŵanthu kuti ŵakugowokera zakwananga, kweniso kuti ŵasopenge ŵatuŵa, kuziŵizga kurya na vinyake. Ŵakachitanga vyose ivi kuti ŵalyere waka ŵanthu. Iyo wakakolerananga yayi na mitheto yinyake nga nkhuguliska tumakadi uto ŵeneko ŵakati para wagura, zakwananga zikugowokereka. Kweniso wakasuska vyakuchichizga ŵanthu ŵanyake kuti ŵaleke kutora panji kutengwa.
BAIBOLO LA PHANGANO LIPHYA MU CHIGIRIKI
Mu 1516, Erasmus wakafumiska Baibolo la Phangano Liphya mu Chigiriki. Ili ndilo likaŵa Baibolo lakwamba kusindikizgika. Wakang’anamuraso Baibolo la Phangano Liphya mu Chilatini ilo likapambananga chomene na Baibolo la Latin Vulgate. Pamasinda wakalinozgaso Baibolo ili, ndipo paumaliro wakafumiska Baibolo liwemi chomene pakuyelezgera na Latin Vulgate.
Mwachiyelezgero, pa 1 Yohane 5:7 Baibolo ili likapambananga na la Latin Vulgate. Mu Baibolo la Latin Vulgate ŵali kusazgirako mazgu ghanyake ku lemba ili kuti ŵakhozgere chisambizgo cha Utatu. Ŵali kulemba kuti: ‘Kuchanya kuli Dada, Mazgu, na Mzimu Utuŵa ndipo vitatu ivi ni Chiuta yumoza.’ Ndipouli, Erasmus wakafumiskamo mazgu agha mu Baibolo lake chifukwa wakasanga kuti mu mipukutu Yachigiriki mulije mazgu agha. Kweni pamanyuma Tchalitchi la Katolika likamuchichizga kuti waŵikemo mazgu agha mu Baibolo lake.
Mabaibolo agho wakang’anamura ghakawovwira chomene pakung’anamura Mabaibolo mu viyowoyero vya ku Europe. Baibolo la Erasmus likawovwira chomene Martin Luther, William Tyndale, Antonio Brucioli na Francisco de Enzinas pakung’anamura Mabaibolo ghawo mu Chijeremani, Chingelezi, Chiitaliya, na Chisipanishi.
Erasmus wakaŵako mu nyengo yakusuzga chomene chifukwa wakalimbananga na chisopa. Ŵakatolika ŵakatenge Baibolo lake ndilo likachochozeranga kuti ŵanthu ŵambe vyakusintha vinthu mu tchalitchi. Kweniso ŵanthu ŵakamuwonanga kuti ni munthu uyo wakakhumbanga kusintha vinthu mu Tchalitchi la Katolika m’paka apo vinthu vikasinthira nadi. Iyo wakakana kunjilirapo apo ŵanthu ŵakasuskananga pa nkhani ya chisopa na umo Chiuta waliri. Nkhwantha yinyake zina lake David Schaff, yikalemba kuti: “Erasmus wakafwa kwambura kukolerana na tchalitchi lililose. Ŵakatolika na Ŵaprotesitanti ŵakati ni membara wawo yayi.”


text: 16 Tumani mberere yanalume kwa muwusi wa charu,Kufuma ku Sela kujumpha mu mapopa,M’paka ku phiri la mwana msungwana wa Ziyoni.2 Nga ntchiyuni icho chachimbizgika pa chivwimbo chake,+Ndimo ŵana ŵasungwana ŵa Mowabu ŵamuŵira pa majambuko gha pa Arinoni.+3 “Pelekani fundo, chitani icho mwadumura.Muhanya pakati, zgorani muzgezge winu kuŵa nga mbusiku.Bisani awo ŵambininika, mungaŵapelekanga yayi awo ŵakuchimbira.4 Ŵakumbininika ŵane ŵakhale mwa iwe, Mowabu.Uŵe malo ghakuti ŵabisamemo ku wakuparanya.+Wakuyuzga wafikenge paumaliro,Pharanyiko limalenge,Ndipo awo ŵakudyakira pasi ŵanyawo ŵamalenge mu charu.5 Penepapo chitengo chizamukhozgeka mu lusungu.*Uyo wazamukhalapo wazamuŵa wakugomezgeka mu hema la Davide.+Wazamweruzga makora na kuchita urunji mwaluŵiro.”+6 Tapulika vya kunotha kwa Mowabu, wakunotha chomene+—Kujikuzga kwake, kunotha kwake, na kutukutwa kwake.+Kweni mazgu ghake ghawakawaka ghaŵenge ghambura ntchito.7 Ntheura Mowabu wakolomokerenge Mowabu.Wose ŵakolomokenge.+Awo ŵatimbika ŵatengerenge chifukwa cha vibama vya mpheska zakomira za ku Kiri-hareseti,+8 Pakuti minda ya ku Heshiboni+ yasukuluka,Mpheska ya Sibuma.+Ŵawusi ŵa ŵamitundu ŵadyakira pasi minthavi yake yiswesi.Ŵafika m’paka ku Yazeri,+Ŵafika na ku mapopa.Mphukira zake zathaza na kufika ku nyanja.9 Lekani nililirenge mpheska ya Sibuma umo nkhulilira Yazeri.Iwe Heshiboni na Eleyale,+ nimunyeweskaninge na masozi ghane,Chifukwa kuzaya kwinu pa vipasi vyachihanya na vuna yinu kwamara.*10 Kusekelera na kukondwa vyawuskikamo mu munda wa vipambi,Kulije kwimba sumu na kuzaya mu munda wa mpheska,+Wakukanda mpheska wakukandaso yayi mpheska mu chakukamiramo,Pakuti nalekeska kuzaya.+11 Lekani mukati mwane nkhulilira Mowabu,+Nga nkhulira kwa bango,Ndipo mu wunthu wane wamukati nkhulilira Kiri-hareseti.+12 Nanga Mowabu wajivuske pa malo ghapachanya na kulomba mu malo ghake ghakupatulika, wakujisuzga waka.+13 Agha ni mazgu agho Yehova wakayowoyera Mowabu kale.14 Kweni sono Yehova wakuti: “Mu vyaka vitatu, nga ni vyaka vya waganyu, uchindami wa Mowabu ulengeskekenge na nthimbanizgo ya mtundu uliwose, ndipo awo ŵakhalengepo ŵaŵenge ŵakupendeka, ŵachoko waka.”+


text:
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuzgora mafumbo agha:
Kasi Mkhristu wakwenera Kupemphera kwa Yesu?
Yayi. Yesu wakatisambizga kuti tipempherenge kwa Yehova ndipo nayo wakapempheranga kwa a Wiske. (Mat. 6:6-9; Yoh. 11:41; 16:23) Nakuti ŵalondezgi ŵa Yesu ŵakwambilira nawo ŵakapempheranga kwa Chiuta, kwa Yesu yayi. (Mil. 4:24, 30; Kol. 1:3)
Ni vinthu wuli ivyo tingachita chaka chilichose apo tikunozgekera kukumbukira nyifwa ya Yesu?
Tingaŵazga mavesi agho ghakuyowoya ivyo vikachitika panyengo iyo Yesu wakaŵa pafupi kufwa. Pa nyengo iyi tingasazgirakoso nyengo iyo tikupharazgira. Kweniso tingalomba kufumira pasi pamtima na kughanaghanirapo chomene ivyo Chiuta watilayizga.
Kasi ntchivichi chikachitikira ŵantchito ŵa Faro ŵaŵiri awo ŵakaphalira Yosefe maloto ghawo mu gadi?
Yosefe wakaphalira wakupelekera nkhombo wa Faro kuti wazamuwezgekera pa ntchito yake. Kweni loto la mulara wa ŵakuphika likang’anamuranga kuti Faro wazamumukoma na kumupayika pa khuni. Vyose ivi vikachitika nadi. (Gen. 40:1-22)
Kasi ŵabali ku Japan ŵakapokera chawanangwa wuli?
Ŵakapokera kabuku ako kali na buku la Mateyu mu Malemba gha Mang’anamuliro gha Caru Ciphya. Kabuku aka ŵakupa ŵanthu mu upharazgi, ndipo ŵanthu ŵanandi awo Baibolo ŵakulimanyisiska yayi ŵakukatemwa chomene.
Kasi ntchivichi icho chikawovwira kuti makani ghawemi ghathandazgike mu nyengo ya Ŵakhristu ŵakwambilira?
Mu Ufumu wa Roma mukaŵa mtende, ndipo nkhondo zikaŵanga zichoko. Kweniso ŵasambiri ŵa Yesu ŵakendanga mu misewu yiwemi. Panyengo yira, ŵanthu ŵanandi ŵakayowoyanga Chigiriki. Ichi chikawovwira kuti ŵapharazgenge kwambura suzgo, nanga nkhu Ŵayuda awo ŵakaŵa ŵanandi mu Romu. Nakuti ŵasambiri ŵakagwiliskiranga ntchito malango gha charu cha Roma kuti ŵavikilire makani ghawemi.
Chifukwa wuli Ŵakhristu ŵaunenesko ŵakuchitako yayi Isitara?
Yesu wakaphalira ŵalondezgi ŵake kuti ŵakumbukirenge nyifwa yake, kuwuka kwake yayi. (Luka 22:19, 20)
Chifukwa wuli mazuŵa ghano mabuku ghithu ghakulongosora chomene ivyo nkhani za mu Baibolo zikutisambizga m’malo mwa ivyo zikwimira?
Baibolo likuti ŵanthu ŵanyake ŵakimiranga waka vinthu vinyake vyakuzirwa chomene. Chiyelezgero chimoza chikusangika pa Ŵagalatiya 4:21-31. Ntheura ntchakwenelera yayi kughanaghanira waka kuti nkhani yinyake mu Baibolo yikwimira chinthu chinyake. Kweni tikwenera kuwona ivyo nkhani za mu Baibolo izi zikutisambizga. (Rom. 15:4)
Chifukwa wuli chiphapha cha mipukutu yinyake yakale icho ŵakachisanga ku nkhando ku Egypt ntchakuzirwa chomene?
Cha m’ma 1900, ŵakasanga chiphapha cha buku la makani ghawemi ghakulembeka na Yohane. Mipukutu iyi yikwenera kuti yikalembeka pati pajumpha vyaka vichoko waka kufuma apo Yohane wakalembera buku lake. Ndipo ivyo vili mu mipukutu iyi ndivyo ise tikusambira sono, kulongora kuti Baibolo ndaunenesko.
Chifukwa wuli ntchiwemi kusezga wakwananga?
Baibolo likuti ntchakuzirwa chomene kusezga wakwananga wambura kulapa. Chifukwa wuli? (1 Kor. 5:11-13) Vikovwira kuti zina la Chiuta lichindikike, mpingo ulutilire kuŵa wakutowa, kweniso vikovwira kuti wakwananga wajinyumwe na kuleka nkharo yake.


text:
VYAKUSAZGIRAPO
Kasi Tikwenera Kuchitako Vikondwelero?
VIKONDWELERO na maholide agho ŵanthu ŵanandi ŵakuchita, ni vyakufuma mu Baibolo yayi. Kasi vikondwelero ivi vikayamba wuli? Para mungafufuza mu mabuku ghakulongosora za vikondwelero, muzizwenge chomene kuwona umo vikondwelero ivi vikambira. Wonani viyelezgero vichoko waka.
Isitara. Buku la The Encyclopædia Britannica likuti: “Mu Testamente la Sono mulije apo pali kulembeka kuti tikondwelerenge Isitara.” Kasi Isitara yikamba wuli? Ŵanthu ŵambura kusopa Chiuta ndiwo ŵakambiska Isitara. Nangauli ŵanthu ŵakuti pa chikondwelero ichi ŵakukumbukira kuwuka kwa Yesu, kweni vinthu ivyo ŵakuchita pa Isitara vikukolerana yayi na Chikhristu.
Nyuyere. Madeti gha Nyuyere ndiposo umo ŵanthu ŵakuchitira pakukondwelera Nyuyere vikupambana mu vyaru na vyaru. Pakuyowoya za umo chikondwelero ichi chikambira, buku la The World Book Encyclopedia likuti: “Julius Caesar, uyo wakalamuliranga Ŵaroma ndiyo wakambiska kuti ŵanthu ŵakondwelerenge Nyuyere pa Janyuwale 1. Wakachita ivi mu chaka cha 46 B.C. Ŵaroma ŵakaŵika zuŵa ili kuti ŵakumbukirenge Janus, chiuta wa mageti, vijaro, na kwamba kwa vinthu. Zina la mwezi wa Janyuwale lili kufuma ku zina lakuti Janus. Janus wakaŵa na visko viŵiri. Chisko chinyake chikalaŵiskanga kunthazi, chinyake kumanyuma.” Ntheura ŵanthu ŵambura kusopa Chiuta waunenesko ndiwo ŵakambiska vyakuti ŵanthu ŵakondwelerenge Nyuyere.
Vikondwelero Vinyake. Tingakwaniska yayi kulongosora vikondwelero vyose ivyo vikuchitika pa charu chose chapasi. Kweni chakuti timanye ntchakuti Yehova wakuzomerezga yayi vikondwelero ivyo vikulumba ŵanthu panji mawupu. (Yeremiya 17:5-7; Milimo 10:25, 26) Kumbukiraniso kuti vikondwelero vya chisopa vingamukondweska Chiuta panji kumukwiyiska chifukwa cha umo vikayambira. (Yesaya 52:11; Chivumbuzi 18:4) Fundo za mu Baibolo izo zili mu Mutu 16 mu buku lino, zimovwiraninge kumanya umo Chiuta wakuwonera vikondwelero na maholide agho ghakambika na ŵanthu ŵambura kusopa Chiuta wanunenesko.


text:
Mafumbo Agho Baibolo Likuzgora
Kasi Zuŵa la Cheruzgo ni vichi?
Kale, Chiuta wakaŵanga na ŵeruzgi. Ŵeruzgi aŵa ŵakawovwiranga ŵanthu awo ŵakatambuzgikanga na ŵanyawo. (Ŵeruzgi 2:18) Baibolo likuti Zuŵa la Cheruzgo ni nyengo iyo Yehova wazamweruzgira ŵanthu mwaurunji.—Ŵazgani Salmo 96:12, 13; Yesaya 26:9.
Chiuta wali kusankha Yesu kuti wazakeruzge ŵamoyo na ŵakufwa. (Milimo 10:42; 17:31) Ŵanthu ŵanandi ŵali kufwa kwambura kumanya Chiuta. Pa Zuŵa la Cheruzgo, Yesu wazamuŵawuska kuti ŵamumanye Chiuta na kumutemwa.—Ŵazgani Milimo 24:15.
Chifukwa wuli Zuŵa la Cheruzgo lizamuŵa la vyaka 1,000?
Chifukwa ntchakuti ŵakufwa ŵazamuwuskika mu vyaka 1,000. (Uvumbuzi 20:4, 12) Ŵazamukhumbikwira nyengo yakuti ŵasambire vya Chiuta na kumupulikira. Ŵanthu ŵakuti ŵakufwa ŵazamweruzgika chifukwa cha zakwananga izo ŵakachitanga kale. Kweni ndimo viliri yayi. Baibolo likuti ŵanthu ŵazamweruzgika chifukwa cha ivyo ŵazamuchita para ŵawuka.—Ŵazgani Ŵaroma 6:7.
Baibolo likulongosoraso zuŵa la cheruzgo ilo lizamuchitika mwamabuchi pambere vyaka 1,000 vindambe. Zuŵa ili likuchemekaso kuti umaliro, nga umo nkhani yakwambilira mu magazini iyi yalongosolera. Pa zuŵa ili, Chiuta wazamuparanya ŵanthu ŵaheni. (2 Petrosi 3:7) Ntheura tikwenera kuchita vinthu vyakukondweska Chiuta.—Ŵazgani 2 Petrosi 3:9, 13.


text:
MUTU 32
Icho Ntchakuzomerezgeka pa Sabata.
MATEYU 12:9-14 MARIKO 3:1-6 LUKA 6:6-11
YESU WAKACHIZGA MUNTHU WAKUPHAPA WOKO PA SABATA
Pa zuŵa linyake la Sabata, Yesu wakaluta ku sunagoge ilo likwenera kuti likaŵa ku Galileya. Wakasanga munthu uyo woko lake lamalyero likaŵa lakuphapa. (Luka 6:6) Ŵalembi na Ŵafarisi ŵakamulaŵisiskanga waka Yesu. Chifukwa wuli? Ivyo ŵakakhumbanga vikamanyikwa apo ŵakafumba Yesu kuti: “Kasi pa Sabata ntchakuzomerezgeka kuchizga?”—Mateyu 12:10.
Ŵalongozgi ŵa chisopa aŵa ŵakagomezganga kuti ntchambura kuzomerezgeka kuchizga munthu pa Sabata. Ŵakatenge munthu wangawovwirika pekha para umoyo wake uli pangozi. Mwachiyelezgero, pa zuŵa la Sabata chikaŵa chakukanizgika kunyolora munthu chiwangwa panji kumukaka bandeji. Panthena apa, iwo ŵakawonanga kuti umoyo uli pangozi yayi. Ntheura Ŵalembi na Ŵafarisi ŵakafumba Yesu fumbo ili mwakuti ŵamupe mulandu. Iwo ŵakafipiranga mtima munthu wakusuzgika uyu yayi.
Kweni Yesu wakamanya maghanoghano ghawo. Wakamanya kuti ŵakalondezganga waka tumalango twawo, twakukanizga ŵanthu kuchita chiwemi pa Sabata, uto tukaŵa twambura kukolerana na Malemba. (Ekisodo 20:8-10) Yesu ŵakamususkapo kale chifukwa cha kuchita icho ntchiwemi pa Sabata. Sono Yesu wakawona kuti ŵanthu aŵa ŵangazgoŵelera, ntheura wakaphalira munthu wakuphapa woko yura kuti: “Wuka ndipo wize pakati.”—Mariko 3:3.
Yesu wakati ku ŵalembi na Ŵafarisi: “Ni munthu nju pakati pinu uyo wali na mberere yimoza ndipo usange yawa mu mbuna pa Sabata walekenge kuyifumiska?” (Mateyu 12:11) Pakuti mberere ŵakasangirangapo ndalama, ŵakayilekanga yayi kuti yigone mu mbuna usiku wose. Para ŵayileka, mbwenu yikufwa ndipo ŵangaluza makopara. Kweniso padera pa fundo iyi, Malemba ghakuti: “Murunji wakupwelelera viŵeto vyake.”—Zintharika 12:10.
Kuti ŵapulikiske fundo iyi, Yesu wakati: “Asi munthu ngwakuzirwa chomene kuluska mberere? Ipo ntchakuzomerezgeka kuchita chinthu chiwemi pa Sabata.” (Mateyu 12:12) Nakuti apo Yesu wakachizga munthu, wakaswa dango la Sabata yayi. Ŵalongozgi aŵa ŵakatondeka kususka fundo iyi, iyo yikalongora kuti Yesu ngwalusungu. Ŵakakhala waka chete.
Yesu wakakwenyelera kweniso wakachita chitima na ŵanthu ŵara chifukwa cha mtima wawo uheni. Penepapo wakalaŵiska uku na uku, ndipo wakati kwa munthu yura: “Nyoloska woko lako.” (Mateyu 12:13) Munthu yura wakati wanyoloska woko lake lakuphapa, woko likachira. Wakakondwa chomene. Kweni kasi ŵanthu awo ŵakakhumbanga kumusanga Yesu vifukwa ŵakachita wuli?
M’malo mwakuti ŵakondwe kuti woko la munthu yura lawelerapo, Ŵafarisi ŵakafumira kuwaro ndipo mwaluŵiro “ŵakakumana na ŵakulondezga chipani cha Herode na kupangana kuti ŵamukome Yesu.” (Mariko 3:6) Mu chipani cha Herode mukaŵaso Ŵasaduki. Kanandi Ŵasaduki na Ŵafarisi ŵakasuskananga chomene. Kweni apa ŵakakolerana pakulimbana na Yesu.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
11 Muyezge ine, nga umo nane nkhuyezgera Khristu.+
2 Nkhumuwongani chifukwa mu vinthu vyose mukunikumbuka ndipo mukukoleska vinthu ivyo nkhamuphalirani.
3 Kweni nkhukhumba kuti mumanye kuti mutu wa mwanalume waliyose ni Khristu,+ mutu wa mwanakazi ni mwanalume,+ ndipo mutu wa Khristu ni Chiuta.+
4 Mwanalume waliyose uyo wakulomba panji kuchima uku wavwara chinthu ku mutu wake, wakukhozga soni mutu wake.
5 Kweni mwanakazi waliyose uyo wakulomba panji kuchima+ kwambura kuvwara chinthu ku mutu wake, wakukhozga soni mutu wake. Pakuti wakuyana waka na mwanakazi uyo wameta mupala.
6 Chifukwa usange mwanakazi wakuleka kuvwara chinthu ku mutu, ipo wapale mutu wake. Kweni usange ntchakukhozga soni kuti mwanakazi wapale panji kumeta, ipo wavware chinthu ku mutu.
7 Chifukwa mwanalume wakwenera yayi kuvwara chinthu ku mutu wake, pakuti iyo ntchikozgo+ na uchindami wa Chiuta. Kweni mwanakazi mbuchindami wa mwanalume.
8 Pakuti mwanalume wali kufuma ku mwanakazi yayi, kweni mwanakazi wali kufuma ku mwanalume.+
9 Kweniso mwanalume wakalengekera mwanakazi yayi, kweni mwanakazi wakalengekera mwanalume.+
10 Lekani mwanakazi wakwenera kuŵa na chimanyikwiro cha kujilambika pa mutu wake chifukwa cha ŵangelo.+
11 Kweni kuyana na Fumu, mwanakazi wangaŵako yayi kwambura mwanalume ndipo mwanalume wangaŵako yayi kwambura mwanakazi.
12 Pakuti mwanakazi wali kufuma ku mwanalume,+ ntheura mwanalume wakuŵako kwizira mu mwanakazi. Kweni vinthu vyose vikufuma kwa Chiuta.+
13 Yeruzgani mwekha: Kasi ntchakwenelera kuti mwanakazi walombenge kwa Chiuta kwambura kuvwara chinthu ku mutu?
14 Kasi mukumanya yayi kuti umo mwanalume wali kulengekera ntchakukhozga soni kuti waŵe na sisi litali?
15 Kweni usange mwanakazi wali na sisi litali, mbuchindami kwa iyo. Chifukwa sisi litali lili kupika kwa iyo m’malo mwa chakuvwara ku mutu.
16 Ndipouli, usange munthu munyake wakususka kuti walondezge kaluso kanyake, tilijeso kanyake, nanga ni mu mipingo ya Chiuta.
17 Kweni apo nkhupeleka ulongozgi uwu, nkhumulumbani yayi, chifukwa mukuwungana kuti musange chandulo yayi kweni kuti mupwetekane.
18 Chakwamba, nkhupulika kuti para mwawungana pamoza mu mpingo, mukugaŵikana, ndipo nkhugomezga kuti panji ndimo viliri.
19 Chifukwa pakweneraso kuti pali ŵakugaluka pakati pinu,+ mwakuti ŵanthu awo mbakuzomerezgeka ŵamanyikwe.
20 Para mukuwungana pa malo ghamoza, mukutondeka kurya makora Mugonero wa Fumu.+
21 Pakuti para mukurya Mugonero, waliyose wakuŵa kuti wakhutirathu chakurya cha mise, mwakuti munyake wakuŵa na njara apo munyake wakuŵa kuti waloŵera.
22 Kasi mulije nyumba zakulyeramo na kumweramo? Panji kasi mukudelera mpingo wa Chiuta na kukhozga soni awo ŵalije kanthu? Kasi niyowoyechi kwa imwe? Kasi nimulumbani? Apa ningamulumbani yayi.
23 Pakuti icho nkhapokera kwa Fumu ndicho nkhapeleka kwa imwe, chakuti Fumu Yesu, mu usiku+ wakuti wapelekekenge wakatora chingwa,
24 ndipo wakati wawonga, wakachimenya ndipo wakati: “Ichi chikwimira thupi lane+ ilo lipelekekenge chifukwa cha imwe. Lutilirani kuchita ichi kuti munikumbukenge.”+
25 Ndimo wakachitiraso na nkhombo,+ ŵakati ŵamara kurya mugonero, wakati: “Nkhombo iyi yikwimira phangano liphya+ chifukwa cha ndopa zane.+ Lutilirani kuchita ichi nyengo zose para mukumwapo kuti munikumbukenge.”+
26 Pakuti nyengo zose para mukurya chingwa ichi na kumwa vya mu nkhombo iyi, mukulutilira kupharazga nyifwa ya Fumu, m’paka yize.
27 Ntheura waliyose uyo wakurya chingwa panji kumwa vya mu nkhombo ya Fumu mwambura kwenelera waŵenge na mulandu wa kwanangira thupi na ndopa za Fumu.
28 Chakwamba munthu wajisande usange ngwakwenelera,+ ndipo waryenge chingwa na kumwa vya mu nkhombo.
29 Pakuti uyo wakurya na kumwa kwambura kumanya thupi, wakurya na kumwa cheruzgo chake.
30 Lekani ŵanandi pakati pinu mbakulopwa, ŵanyake mbalwari, ndipo ŵanandiko ŵakugona tulo mu nyifwa.+
31 Kweni usange tingajimanya umo tiliri, tingeruzgika yayi.
32 Para tikweruzgika, ndikuti tikulangika na Yehova,+ mwakuti tileke kulangika pamoza na charu.+
33 Ntheura, ŵabali ŵane, para mukuwungana pamoza kuti murye, mulindizganenge.
34 Usange munyake wali na njara, warye ku nyumba, mwakuti muleke kweruzgika para mwawungana pamoza.+ Kweni nkhani izo zakhalako nizamulongosora para niza kwenekuko.
Tumizgani
Tumizgani
1 Ŵakorinte 11
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=46&Chapter=11&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D46%26Chapter%3D11%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Limbikirani kuti muŵe ŵakukhwima (1-3)
-
Awo ŵapatukako ŵakukhomaso mwana wa Chiuta pa khuni (4-8)
-
Mukhorwe na chigomezgo chinu (9-12)
-
Layizgo la Chiuta ndanadi (13-20)
6 Sono pakuti tamara kusambira chisambizgo chakwambilira+ cha Khristu, tiyeni tilimbikire kuti tiŵe ŵakukhwima.+ Tileke kwambaso pakwamba, ndiko kuti, kusambiraso vya kung’anamuka mtima ku milimo yakufwa, na chipulikano mwa Chiuta,
2 kusambira vya ubatizo, kuŵika mawoko pa ŵanthu,+ kuwuka kwa ŵakufwa,+ na cheruzgo chamuyirayira.
3 Ichi tichitenge nadi, usange Chiuta wazomerezga.
4 Ŵanthu awo ŵakangweluskika kale,+ ndipo ŵali kuchetako chawanangwa chakuchanya na kupokako mzimu utuŵa,
5 awo ŵali kuchetako mazgu ghawemi gha Chiuta na nkhongono za nyengo iyo yikwiza,
6 sono ŵali kupatukako.+ Ŵanthu aŵa ntchakusuzga kuŵawuskaso kuti ŵang’anamuke mtima, chifukwa ŵakhomaso Mwana wa Chiuta pa khuni na kumulengeska pa wumba.+
7 Charu chikupokera thumbiko kwa Chiuta para chikumwa maji gha vula iyo yikuwa kanandi waka, ndipo chikumezga vyakumera ivyo vikovwira awo ŵakuchilima.
8 Kweni para charu chamezga minga na nthura, chikulekeka ndipo chikuŵa pafupi kutembeka, paumaliro chikuwotcheka.
9 Kweni imwe ŵakutemweka, nangauli tikuyowoya nthena, tikukhorwa na vinthu viwemi, vinthu vya chiponosko.
10 Chiuta ngwambura urunji yayi kuti waluwe mulimo winu na chitemwa icho mukalongora ku zina lake+ pakuteŵetera ŵatuŵa ndipo mukulutilira kuŵateŵetera.
11 Tikukhumba kuti waliyose wa imwe walutilire kulimbikira mwakuti muŵe ŵakukhorwa chomene na chigomezgo chinu+ m’paka paumaliro.+
12 Muchitenge nthena mwakuti muleke kuŵa ŵachizita,+ kweni muyezgenge awo ŵakuhara malayizgo chifukwa ŵali na chipulikano ndiposo mbakuzikira.
13 Apo Chiuta wakapelekanga layizgo lake kwa Abrahamu, wakalapa mwa iyo yekha, pakuti pakaŵavya munyake mukuru wakuluska iyo kuti walape mwa iyo,+
14 wakati: “Nikutumbikenge nadi ndipo nizamukwandaniska nadi.”+
15 Ntheura Abrahamu wakati walongora kuzikira, wakapokera layizgo ili.
16 Pakuti ŵanthu ŵakulapa mwa uyo ni mukuru kwa iwo, ndipo chilapo chawo chikumazga mphindano yiliyose, pakuti kwa iwo ntchakukhozgera dango.+
17 Mwakuyana waka, Chiuta pakukhumba kuŵalongora makora ŵahaliri ŵa layizgo+ kuti khumbo lake ndambura kusintha, wakalikhozga na chilapo.
18 Ivi vikaŵa nthena kuti, kwizira mu vinthu viŵiri vyambura kusintha ivyo ntchambura machitiko kuti Chiuta watete,+ ise tachimbilira mu chakubisamamo chake, tiŵe ŵakukhwima mtima chomene na kukoleska chigomezgo icho chaŵikika panthazi pithu.
19 Chigomezgo icho tili nacho+ chili nga ni nyanguru wa umoyo withu, ntchanadi na chakukhora, ndipo chikunjira mukati mwa katani,+
20 umo Yesu,+ mudangiliri withu wali kunjira m’malo mwa ise, uyo wazgoka wasembe mukuru nga ni Melekizedeki ndipo waŵenge wasembe muyirayira.+
Tumizgani
Tumizgani
Ŵahebere 6
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=58&Chapter=6&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D58%26Chapter%3D6%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
VYA ŴANYAMATA NA ŴASUNGWANA
Kasi Nkharo Njakukhumbikwa Nadi?
‘Ine ŵanthu ŵakukhumba yayi kunitawuzga, so palije chifukwa chakuti nane niŵatawuzgenge?’
‘Ka nichite kuyowoya kuti “tawonga” panji kuti “phepani”?’
Ŵanung’una ŵane ningaŵachindika yayi. Asi tose tili ŵamunyumba yimoza?’
Pa ivyo vyayowoyeka pachanya apa, kasi pali fundo yinyake iyo ukukolerana nayo? Usange ni nthena, ndikuti ulije nkharo.
Ivyo ukwenera kumanya pa nkhani ya nkharo
Para uŵenge na nkharo vikovwirenge pa vigaŵa vitatu ivi:
Mbiri yako. Umo ukuchitira na ŵanthu vilongorenge usange uli na nkharo panji yayi. Usange ndiwe wa nkharo ŵanthu ŵakuchindikenge. Usange ulije nkharo ŵakuwonenge kuti ndiwe wakujitemwa, kweniso vingakusuzga kusanga ntchito na vinthu vinyake viwemi. Baibolo likuti: “Munthu wankhaza wakujichemera suzgo.”—Zintharika 11:17.
Ŵabwezi ŵako. Baibolo likuti: “Vwarani chitemwa, pakuti chitemwa chikukakilira ŵanthu pamoza.” (Ŵakolose 3:14) Chitemwa ntchakuzirwa para tikukhumba kuŵa na ŵabwezi. Para ŵanthu tikuŵachindika ŵatitemwenge. Palije uyo wangatemwa kuchezga na munthu wankhwesa kweniso wambura nkharo.
Umo ukuchitira na ŵanthu. Jennifer wakati: “Para ndiwe wa ntchindi, ŵanthu awo mbambura nkharo ŵakukuchindika. Usange ulije nkharo ŵanthu ŵangakutemwa yayi. Baibolo likuti: “Mweso uwo mukupimira ŵanyinu, ndiwo ŵazamumupimiranipo.”—Mateyu 7:2.
Manya kuti: Zuŵa lililose tikusangana na ŵanthu ŵakupambanapambana. Umo tichitirenge nawo ndimo iwo ŵachitirenge nase. Unenesko ngwakuti, nkharo njakukhumbikwa!
Umo ungachitira
Ujifumbe usange uli na nkharo. Jifumba kuti: ‘Kasi ŵalara nkhuŵachindika? Kasi nkhuyowoya kuti “nawonga” panji kuti “phepani”? Kasi para nkhuyowoya na ŵanthu nkhutangwanika na kuŵerenga panji kulemba mameseji? Kasi nkhuchindika ŵapapi ŵane na ŵabali ŵane, panji nkhuŵatora waka kuti “mbamunyumba yakwithu”?’
Baibolo likuti: “Yambani ndimwe kulongora ntchindi ku ŵanyinu.”—Ŵaroma 12:10.
Ivyo ungachita. Lemba vinthu vitatu ivyo ukuwona kuti ungasintha. Msungwana munyake wa vyaka 15 zina lake Allison wakati: “Nkhukhumba kuti nitegherezgenge para ŵanthu ŵakuyowoya m’malo mwakuyowoyanga waka.” Davide wa vyaka 19 wakati iyo wakukhumba kusintha kuti waleke kutangwanika na mameseji uku wakuyowoya na ŵanthu nanga ŵangaŵa ŵabali ŵake. Iyo wakati: “Ni ntchindi yayi, vikuŵa nga ukuŵaphalira kuti imwe nilije namwe ntchito, wakuzirwa ni uyo nkhuyowoya nayo apa.” Edward, wa vyaka 17, wakayowoya kuti wakukhumba kuti waleke kutimbanizga ŵanyake para ŵakuyowoya. Jennifer uyo wayowoyeka mu nkhani iyi wakawona kuti ntchiwemi kusintha umo wakuchitira na ŵachekuru. Iyo wakati: “Nkhaŵatawuzganga waka luŵiro na kufumapo kukachezga na ŵanthanga zane. Kweni sono nili kusintha. Sono nkhuchezga nawo kuti niŵamanye makora. Ndipo vyanovwira kuti niŵe wantchindi.”
Baibolo likuti: “Kulaŵiska pa ivyo imwe mukukhumba pera yayi, kweniso ivyo ŵanyinu ŵakukhumba.”—Ŵafilipi 2:4.
Ujiwone usange ukusintha nadi. Kwa mwezi umoza, ujiwone usange ukusintha umo ukuyowoyera panji umo ukuchitira vinthu. Para mwezi wamara, jifumba kuti: ‘Kasi sono ndine wantchindi? Kasi ni mpha apo ningasintha?
Baibolo likuti: “Ivyo mukukhumba kuti ŵanthu ŵamuchitiraninge, ndivyo namwe muŵachitirenge.”—Luka 6:31.


text:
Nkhani Nambara 6: Mwana Muwemi na Muheni
Wona Kayini na Abelu. Wose ŵakura. Kayini ni mulimi. Wakulima vya mphuzi na vipasi ndiposo mphangwe.
Abelu ni muliska wa mberere. Wakutemwa kupwelelera twana twa mberere. Mberere zake zakura, ndipo Abelu wali na mberere zinandi zakuti wapwelelere.
Zuŵa linyake Abelu na Kayini ŵakiza na cawanangwa kwa Ciuta. Kayini wakiza na vyakurya ivyo wakalima. Abelu wakiza na mberere yiwemi comene kuluska zose izo wakaŵa nazo. Yehova wakakondwa na Abelu na cawanangwa cake. Kweni wakakondwa yayi na Kayini na cawanangwa cake. Kasi ukumanya cifukwa cake?
Kuti nchifukwa cakuti cawanangwa ca Abelu cikaŵa ciwemi kuluska ca Kayini cara. Kweni nchifukwa cakuti Abelu wakaŵa munthu muwemi. Wakatemwanga Yehova ndiposo mukuru wake. Kweni Kayini wakaŵa muheni; wakatemwanga munung’una wake yayi.
Mwantheura Ciuta wakaphalira Kayini kuti wakwenera kusintha nkharo yake. Kweni Kayini wakapulikira yayi. Wakakwiya comene cifukwa Ciuta wakatemwa Abelu kuluska iyo. Ntheura Kayini wakaphalira Abelu kuti, ‘Tiye tilute ku munda.’ Ŵali ku munda, uko ŵakaŵa ŵekha, Kayini wakatimba munung’una wake Abelu. Wakamutimba comene mupaka kumukoma. Kasi cikaŵa cinthu cakofya yayi ico Kayini wakacita?
Nangauli Abelu wali kufwa, kweni Ciuta wacali kumukumbuka. Abelu wakaŵa muwemi, ndipo Yehova wakuluwa cara munthu muwemi wa nga ni uyu. Mwantheura zuŵa linyake Yehova Ciuta wazamuwezgeraso Abelu ku umoyo. Pa nyengo iyo, Abelu wazamufwaso cara. Wazamukhala pa caru capasi kwamuyirayira. Kasi cizamuŵa cinthu ciwemi yayi kumanyana na ŵanthu ŵa nga ni Abelu?
Kweni Ciuta wakukondwa yayi na ŵanthu ŵa nga ni Kayini. Mwantheura Kayini wakati wakoma munung’una wake, Ciuta wakamulanga mwa kumucimbizgira kutali na mbumba yake. Apo Kayini wakalutanga kukakhala ku malo ghanyake, wakatora yumoza wa ŵadumbu ŵake, ndipo wakaŵa muwoli wake.
Mukuluta kwa nyengo Kayini na muwoli wake ŵakayamba kubaba ŵana. Ŵana ŵanyake ŵanalume na ŵanakazi ŵa Adamu na Heva ŵakatora na kutengwa, ndipo nawoso ŵakaŵa na ŵana. Mwambura kucedwa pa caru pakaŵa ŵanthu ŵanandi. Tiye tisambire za ŵanyake ŵa iwo.
Genesis 4:2-26; 1 Yohane 3:11, 12; Yohane 11:25.
Mafumbo
- Kasi Kayini na Abelu ŵakagwiranga nchito wuli?
- Kasi ni vyawanangwa wuli ivyo Kayini na Abelu ŵakapeleka kwa Yehova?
- Nchifukwa wuli Yehova wakakondwa na cawanangwa ca Abelu, ndipo nchifukwa wuli wakakondwa yayi na cawanangwa ca Kayini?
- Kasi Kayini wakaŵa wa nkharo ya mtundu wuli, ndipo ni mwauli umo Yehova wakamunyololera kuti wasinthe nkharo yake?
- Kasi Kayini wakacitaci apo ŵakaŵa ŵekha mu munda na munung’una wake?
- Longosorani ico cikacitikira Kayini wati wakoma munung’una wake.
Mafumbo ghanyake
- Ŵazgani Genesis 4:2-26.
Kasi Yehova wakalongosora wuli ukhaliro uheni uwo Kayini wakaŵamo? (Gen. 4:7)
Kasi Kayini wakavumbura wuli ivyo vikaŵa mu mtima wake? (Gen. 4:9)
Kasi Yehova wakuwona wuli ŵanthu ŵawemi awo ŵakukomeka? (Gen. 4:10; Yes. 26:21)
- Ŵazgani 1 Yohane 3:11, 12.
Nchifukwa wuli Kayini wakakaripa comene, ndipo kacitiro aka kakupeleka nchenjezgo wuli kwa ise? (Gen. 4:4, 5; Zinth. 14:30; 28:22)
Ni mwauli umo Baibolo likulongolera kuti nangauli ŵanthu ŵa mu mbumba yithu ŵangakana kusopa Yehova, ise tingalutilira kuŵa ŵakugomezgeka? (Sal. 27:10; Mat. 10:21, 22)
- Ŵazgani Yohane 11:25.
Nchisimikizgo wuli ico Yehova wakupeleka ku awo ŵakufwira urunji? (Yoh. 5:24)
Manyani Vinandi
Abelu—“Nangauli Wali Kufwa, Kweni Wachali Kuyowoya”
Kasi tingasambira wuli vya Abelu na chipulikano chake apo Baibolo likuyowoyapo vinandi yayi vya iyo?